Palitra qəzetiKİVDF Lənkəranda konfrans keçirib\nKİVDF Lənkəranda konfrans keçirib\nTarix: 23.01.2015 | Saat: 20:10:00 | E-mail | Çapa göndər\nAzərbaycan Respublikasının Prezidenti yanında Kütləvi İnformasiya Vasitələrinin İnkişafına Dövlət Dəstəyi Fondu və Lənkəran Şəhər İcra Hakimiyyətinin birgə təşkilatçılığı ilə yanvarın 22-də Lənkəran şəhərində "Yerli icra hakimiyyəti orqanları ilə kütləvi informasiya vasitələri arasında əməkdaşlığın inkişaf etdirilməsi" mövzusunda regional konfrans keçirilib. Tədbirdə Lənkəran, Astara, Lerik, Yardımlı, Masallı, Cəlilabad və Biləsuvar rayonlarında fəaliyyət göstərən kütləvi informasiya vasitələrinin təmsilçiləri, rayon ictimaiyyətinin nümayəndələri, habelə Bakıda fəaliyyət göstərən 10-a yaxın aparıcı qəzetin baş redaktorları iştirak ediblər.\nTədbiri giriş sözü ilə açan Lənkəran Şəhər İcra Hakimiyyətinin başçısı Taleh Qaraşov qonaqları salamlayaraq yerli icra hakimiyyətləri ilə kütləvi informasiya vasitələri arasında sıx və məhsuldar əməkdaşlığın genişləndirilməsinə xidmət edən konfransın təşkilinə görə Fondun rəhbərliyinə minnətdarlığını bildirib.\nAzərbaycan Prezidenti cənab İlham Əliyevin rəhbərliyi altında respublikamızın son 11 ildə dinamik iqtisadi inkişaf yolu keçdiyini və müasirləşdiyini deyən Taleh Qaraşov Cənub bölgəsinin mühüm iqtisadi-mədəni mərkəzinə çevrilmiş Lənkəran şəhərinin ictimai həyatın bütün sahələrində mühüm uğurlar əldə etdiyini vurğulayıb. Ölkə başçısının Lənkərana 8 dəfə səfər etdiyini, sosial-iqtisadi inkişafın sürətləndirilməsi məqsədilə 10-dan çox sərəncam imzaladığını xatırladan icra hakimiyyətinin başçısı bu yüksək qayğının nəticəsi olaraq şəhərdə yeni sənaye və emal müəssisələrinin, strateji əhəmiyyətli digər sosial-inzibati, mədəni obyektlərin açıldığını, əhalinin sosial rifah halının yaxşılaşdığını bildirib.\nTaleh Qaraşov şəhərlə bağlı yeniliklərin ictimaiyyətə dolğun və obyektiv şəkildə çatdırılmasında medianın mühüm rolunu önə çəkərək Lənkəran Şəhər İcra Hakimiyyətinin jurnalistlər üçün daim açıq qurum olduğunu, media ilə qarşılıqlı faydalı əlaqələrin genişləndirilməsinə mühüm əhəmiyyət verdiyini vurğulayıb.\nAzərbaycan Respublikasının Prezidenti yanında Kütləvi İnformasiya Vasitələrinin İnkişafına Dövlət Dəstəyi Fondunun icraçı direktoru Vüqar Səfərli çıxışında tədbir iştirakçılarını salamlayaraq 2015-ci ildə Fondun ilk tədbirinin Lənkəranda keçirilməsinin təsadüfi olmadığını, şəhər rəhbərliyinin Fondla və media ilə ötən illərdən sıx əməkdaşlıq etdiyini bildirib.\nTarixə çevrilmiş 2014-cü ilin Azərbaycan üçün əlamətdar hadisələrlə zəngin olduğunu vurğulayan Vüqar Səfərli ötən il ictimai həyatın digər sahələri kimi,fikir, söz və məlumat azadlıqlarının inkişafı və mətbuatın maddi-texniki bazasının möhkəmləndirilməsi istiqamətində mühüm tədbirlərin həyata keçirildiyini diqqətə çatdırıb.\nFondun jurnalistlərin peşəkarlıq səviyyəsinin yüksəldilməsi məqsədilə çoxsaylı layihələr reallaşdırdığını deyən icraçı direktor 2014-cü ildə yerli icra hakimiyyəti orqanları ilə KİV arasında əlaqələrin genişləndirilməsi məqsədilə İmişli, Şəmkir və Xaçmaz rayonlarında regional konfransların keçirildiyini bildirib.\nDövlət və cəmiyyət üçün prioritet təşkil edən məsələlərin həllində kütləvi informasiya vasitələrinin potensialından səmərəli istifadə, jurnalist peşəkarlığının artırılması və onların sosial müdafiəsinin gücləndirilməsi məsələlərinə xüsusi diqqət ayrıldığını deyən Vüqar Səfərli ötən il Fond tərəfindən ümumilikdə 10 dəfə fərdi jurnalist yazıları müsabiqələrinin keçirildiyini bildirib. Bu müsabiqələrə 500-dən çox jurnalist yazı təqdim edib, 350-dən çox jurnalist mükafatlandırılıb. O, regionlarda nəşr olunan qəzetlərin əməkdaşlarını müsabiqələrdə daha fəal iştirak etməyə çağırıb.\nFondun icraçı direktoru Kütləvi İnformasiya Vasitələrinin İnkişafına Dövlət Dəstəyi Konsepsiyasına uyğun olaraq ötən il 19 istiqamət üzrə 34 gündəlik və həftəlik qəzetə maliyyə dəstəyinin davam etdirildiyini, il ərzində həmin qəzetlərdə 6 min səhifədən çox yazının dərc olunduğunu vurğulayıb. Vüqar Səfərli Konsepsiyada yer almış "Regionların sosial-iqtisadi inkişafının təşviq edilməsi" istiqaməti çərçivəsində bir sıra qəzetlərdə bölgələrin, o cümlədən Lənkəran şəhərinin sosial-iqtisadi inkişafı ilə bağlı çoxsaylı yazıların dərc olunduğunu bildirib.\nÇıxışını davam etdirən Vüqar Səfərli hər ilin yekunlarına görə media və icra orqanları arasında əməkdaşlığın inkişafında fəal rol oynayan mərkəzi və yerli icra hakimiyyəti orqanlarının rəhbərlərinin Fondun xüsusi diplomuna layiq görüldüklərini xatırladıb. O, 2014-cü ilin yekununa əsasən Fondun diplomuna Lənkəran Şəhər İcra Hakimiyyətinin başçısı Taleh Qaraşovun layiq görüldüyünü vurğulayıb. İcraçı direktor diplomu Taleh Qaraşova təqdim edib.\nÖz növbəsində Taleh Qaraşov Fondun xüsusi diplomuna layiq görülməsindən qürur duyduğunu vurğulayıb və yüksək etimada görə təşəkkürünü bildirib. O, Fondla və ümumilikdə media ilə səmərəli əməkdaşlığın bundan sonra da davam etdiriləcəyini deyib.\nSonra Fondun ekspertləri konfransda məruzələrlə çıxış ediblər. "Yeni Azərbaycan" qəzetinin baş redaktoru Hikmət Babaoğlu "Qlobal informasiya məkanında media təhlükəsizliyi", Kütləvi İnformasiya Vasitələrinin İnkişafına Dövlət Dəstəyi Fondunun Müşahidə Şurasının üzvü Müşfiq Ələsgərli "İnformasiya əldə etmək haqqında qanunvericiliyin tələbləri", Fondun Müşahidə Şurası sədrinin müavini, "İki sahil” qəzetinin baş redaktoru Vüqar Rəhimzadə "Reket jurnalistika ilə mübarizə" mövzularında məruzələr ediblər.\nTədbirdə çıxış edən Milli Məclisin deputatı, "Ədalət" qəzetinin təsisçisi Aqil Abbas, "Bakı-Xəbər” qəzetinin baş redaktoru Aydın Quliyev, "Trend" İnformasiya Agentliyinin baş redaktoru İlqar Hüseynov, habelə Cəlilabadda nəşr olunan "Yeni Gün" qəzetinin baş redaktoru Böyükxan Bağırlı, "Astara" qəzetinin baş redaktoru Azər Abdullayev, "Lənkəran" qəzetinin baş redaktoru İltifat Məmmədov, "Respublika" qəzetinin bölgə müxbiri Əlisəfa Həsənov və başqaları məzurələr ətrafında fikir və mülahizələrini bölüşüb, mətbuat-ictimaiyyət münasibətlərinin tənzimlənməsi, reket jurnalistikaya qarşı səmərəli mübarizənin təşkili baxımından belə tədbirlərin əhəmiyyətini önə çəkiblər.\nTədbirə yekun vuran Fondun icraçı direktoru V.Səfərli aparılan müzakirələrin kütləvi informasiya vasitələri ilə rayonun müvafiq icra strukturları arasında əməkdaşlığın genişləndirilməsi, habelə region jurnalistlərinin maarifləndirilməsi və onların peşəkarlıq səviyyəsinin yüksəldilməsi baxımından əhəmiyyətli olacağını bildirib.


Qaz İdarəsi nə planlaşdırır? | SUMQAYITXEBER.COM\nSUMQAYITXEBER.COM > AKTUAL > Qaz İdarəsi nə planlaşdırır?\nQaz İdarəsi nə planlaşdırır?\nMüəllif: sumqayitxeber.com • Tarix: 6 Yanvar 2013 • Baxış sayı: 249 dəfə • Şərh yoxdur\nTweetSumqayıt şəhər Qaz İstismar İdarəsinin baş mühəndisi Teymur Balıyev saytımıza açıqlamasında şəhər Qaz İdarəsinin cari ildə hansı işlər görəcəyi ilə bağlı açıqlama verib. T.Balıyev bildirib ki, gələn il Heydər Əliyev prospektindəki küçə qaz kəməri də dəyişdiriləcək. Eləcə də Sülh küçəsindən başlayaraq 26-cı məhəlləyə qədər məsafədə yeraltı qaz borularının dəyişdirilməsi nəzərdə tutulub. Həmin ərazidə hal-hazırda qaz borularının diametri 159 mm-dir. Son zamanlar qaza tələbat artdığından boru tələbatları ödəyə bilmir. Bu səbəbdən də qaz boruları dəyişdirilərək ölçüsü 200 mm-ə çatdırılacaq.\nBaş mühəndis qeyd edib ki, bu il üçün planda – 21-ci mikrorayon, 52-ci məhəllə, Yaşıldərə massivi, Xəzər bağları, Yaşma massivinin qaz sisteminin yenilənməsi də vardır.\n“Hal-hazırda Nərimanov küçəsində boruların dəyişdirilməsi ilə əlaqədar işlər gedir. Birləşmiş məhəllədən Şərq bazarına qədər olan məsafə yenilənir (4 kmərazi). Koroğlu küçəsindəki qaz boruları yenisi ilə əvəz olundu. 1-ci və 5-ci məhəllələrdə yeraltı borular, yerüstü borularla əvəz olundu, 2-ci və 4-cü məhəllədə isə işlər hələ də davam edir” – deyə T.Balıyev əlavə edib.


Edit Piaf - Haqqinda Melumat - Vikipedia\nEdit Piaf (fr. Édith Piaf; 19 dekabr 1915(1915-12-19)[…], Paris – 10 oktyabr 1963(1963-10-10)[…], Grasse[d]) — Dünyaca məşhur fransız müğənnisi.\nfr. Édith Piaf\n10 oktyabr 1963(1963-10-10)[…](47 yaşında)\nmüğənni, küçə artisti[d], musiqi yazıçısı[d], aktrisa\n1915-ci ildə Paris şəhərində doğulmuşdur. Anası, Annetta Covanni Maillard, yarı italyan-yarı əfqan əsilli bir köçəri tayfadan idi. Atası, Lui Alfons Qasson isə küçələrdə oyunbazlıq edən bir kəndirbaz idi. O, küçədə tretuarda doğulub və ilk səhnəsi də küçə olub. Ata müharibəyə gedir, ana isə uşağı əyyaş nənə və babanın yanında qoyub dönüşü çətin olan yola üz qoyur. Günlərin bir günü ata müharibədən qayıdır və Editi özü ilə fahişəxanada yaşayan anasının yanına gətirir. Editin ən qayğısız uşaqlıq həyatı burada-bu iyrənc məkanda keçir. Daha sonra, atası onu özü ilə küçələrdə gəzdirib, mahnı oxutduraraq pul qazanırdı, onun küçələrdə ifa etdiyi mahnı isə, uşaq vaxtı ən yaxşı bildiyi mahnı, Fransanın milli himni olan Marselyoza idi. Sonra, konyuktivitdən gözləri kor olan qızcığaz möcüzənin hesabına gözlərinə yenidən qovuşur. 17 yaşında olarkən, dünyaya gətirdiyi ilk və tək qızı 2 yaşındaykən, meningitdən dünyasını dəyişir. Günlərin birində həyat üzünə gülür və onu Edit Piaf edir. Getdikcə spirtli içkilərin aludəçisi olmağa başlayır, karyerasının inkişafı ilə yanaşı şəxsi həyatında da əhəmiyyətli dəyişikliklər baş verir, dövrünün peşəkar boks üzrə dünya çempionu olan ilə tanış olur və onunla özünün dediyinə görə həyatının ən maraqlı eşqini yaşayır. Şəxsi həyatında xoşbəxtliklərin baş verməsi ilə yanaşı, karyerasında da böyük sıçrayış olur, onun mahnıları fransızların və bütün dünyanın sevimlisinə çevrilir. Ona Parisin "sərçəcik" müğənnisi deyiblər və deyirlər də. Oxuduğu mahnılardan birinin sözləri kimi "sərçə kimi doğuldum, sərçə kimi yaşadım, sərçə kimi öldüm" 1963-cü ildə ağ ciyər xərçəngindən dünyasını dəyişir və həmin dövrün Paris Katolik Kiləsəsinin keşişi, keçirdiyi əxlaqsız həyat tərzinə görə ona dəfn mərasimi keçirtməyi rədd edir və tabutu 100.000-dən çox fanatının əlləri üstündə Per-Laşez qəbiristanlığına aparılır. Fransız müğənnisi Şarl Aznavurun Edit Piafın dəfn olunmasını belə xatırlayırdı:\nÖzünün "Çəhrayi rəngli həyat" adlı ilk mahnısını Edit Piaf 1945-ci ildə gecə qatarındakı görüşlərindən birinin təsiri altında olduğu zaman yazıb. Sonra, ifa etmək üçün bu mahnını təqdim edib. Müğənninin sözlərinə görə, bu mahnı da daxil olan valın tirajı 3 milyon nüsxə ilə satılıb. Sonralar, "Çəhrayi rəngli həyat" mahnısını repartuarlarına daxil edən müğənnilər arasında Binq Krosbi və Luis Armstronq kimi ifaçılar da vardı. Mahnı Edit Piafın vizit kartına çevrilib.\nBauer P. Deux siècles d'histoire au Père Lachaise — Versailles: 2006. — P. 637. — ISBN 978-2-914611-48-0\nLast edited on 31 yanvar 2020, at 15:21


Abid Şərifovun şirkəti işçilərə maaş vermir - 4 aydır\n29 İyul 2015 10:46\nAzNews.az xəbər verir ki, şirkətin Qazaxıstanda çalışan işçiləri musavat.com-a bildiriblər ki, aylardır ki, maaş üzünə həsrətdirlər: "Artıq 4 aydır maaş ala bilmirik. Maaşların gecikməsi nəticəsində banklara olan kredit borclarımız gecikir. Nəticədə kredit faizləri çoxalır və biz kredit borclarını verə bilmirik".\nHəmçinin işçilər bildirirlər ki, "Evrascon" ASC-də işçilərin hüquqları kütləvi şəkildə pozulur: "On iki saat iş rejimi, ezamiyyət və məzuniyyət hüquqları pozulur. İşçilər bayramlarda da işlədilir. Ayda 26-28 iş günümüz var. Dəfələrlə rəhbərliyə müraciət etməyimizə baxmayaraq, problemlərimiz həll edilmir. Əksinə, bizi işdən qovmaqla hədələyirlər".\nBildirilir ki, Qazaxıstanda maaş ala bilməyən işçilərin sayı 500 nəfərə yaxındır: "Səbəb kimi pulun olmadığını göstərirlər. Maaşların nə zaman veriləcəyi də məlum deyil, heç bir dəqiq vaxt demirlər".\nBu ilin fevralında işçilər kütləvi şəkildə ixtisar da edilib: "Beş min nəfərin tən yarısı ixtisara düşdü. Biz Azərbaycanın dövlət başçısı İlham Əliyevə müraciət hazırlayırıq".\nQeyd edək ki, tikini şirkəti olan "Evrascon"un böhran keçirdiyi bildirilir. İşçilərin tətilə başlayacağı da verilən məlumatlar arasındadır. Bu firma Azərbaycanda nəqliyyat infrastrukturunun tikintisi sahəsində iri layihələrin həyata keçirilməsi ilə məşğul olan "Azərkörpü" ASC-dir, adını dəyişib. Bildirilir ki, ASC-nin fəaliyyətində ciddi maliyyə maxinasiyalarına yol verilib, milyonlarla vəsait təyinatı üzrə xərclənməyib. Şirkətin baş nazirin müavini Abid Şərifovun dəstəyi ilə fəaliyyət göstərməsi barədə məlumatlar da var. Şirkətin fəaliyyəti Azərbaycanla məhdudlaşmır və ölkə hüdudlarından kənarda da, məsələn, Rusiya, Qazaxıstan, Özbəkistan və sair kimi ölkələrdə infrastruktur obyektlərinin inşası ilə məşğuldur. Şirkət 2013-cü ildə şirkət adını dəyişərək, "Avro-Asiya İnşaat Korporasiyası" "Evrascon" ASC olub.\nBir müddət əvvəl "meydan.tv" yazmışdı ki, A.Şərifovun həyat yoldaşı Sədayə Yaqub qızı "Evrascon" ASC-nin səhmlərinin 22 920 ədədinin (nizamnamə kapitalının 12,15 faizi) mülkiyyətçisidir. Şərifovların "Evrascon" ASC-yə birbaşa bağlılığını onların seçici siyahıları üzrə qeydiyyat ünvanı göstəriciləri də təsdiq edir. Onların hər ikisi Bakı şəhəri, Azadlıq prospekti, ev 144, mənzil 73 ünvanında qeydiyyatdadırlar. Bu, reyestr göstəriciləri ilə eynidir.\n"Azərkörpü" ASC-nin uzun illər bir çox dövlət sifarişlərini birbaşa və tender yolu ilə əldə etməsini həm biznes dairələri, həm də ictimaiyyət tikinti sektorunu "kurasiya" edən Abid Şərifov faktoru ilə əlaqələndirirdi. Çox da uzaq olmayan 2011-ci ildə şirkət 260,2 milyon manatlıq, 2012-ci ildə isə 302,3 milyon manatlıq iş həcmi yerinə yetirib. Həm Şərifov, həm də şirkətin özü təbii ki, himayədarlıq faktını hər zaman inkar edib.\n"Evrascon" ASC-nin nəzarət səhm zərfi (51,2 faiz) cəmiyyətin Müşahidə Şurasının sədri İsmayıl Əfəndi İsmiyevə məxsusdur. İsmiyevin Türkiyədə "Effendi İnternational Group" inşaat-sənaye şirkətinə, eləcə də vaxtilə "Texnomost" adını daşıyan "Hidrotexniki və Nəqliyyat Qurğularının Layihələndirilməsi üzrə Gidrotransproyekt Elmi-Tədqiqat Mərkəzi" MMC-yə sahib olduğu bildirilir. Bu şirkət həm də "EVRASCON" ASC-nin 16,89 faizinə nəzarət edir.


Azərbaycanlı diplomat Türkmənistanın böyük şəxsiyyəti haqqında – MƏQALƏ – İstiqlal.az\nAna Səhifə/Dünya/Azərbaycanlı diplomat Türkmənistanın böyük şəxsiyyəti haqqında – MƏQALƏ\nAzərbaycanlı diplomat Türkmənistanın böyük şəxsiyyəti haqqında – MƏQALƏ\n30 İyun 2021 05:10\nVəhdət Sultanzadə öz diplomatik fəaliyyətinə ötən əsrin 60-cı illərində başlayıb. O, İran, Türkiyə, Əfqanıstan kimi ölkələrdə işləyib. Diplomatın sonuncu iş yeri isə Türkmənistan olub. Burada o, 10 ildən artıq müddətə əvvəlcə müşavir, daha sonra isə Azərbaycan Respublikasının fövqəladə və səlahiyyətli səfiri vəzifəsində çalışıb.\n– Hörmətli Vəhdət müəllim, Sizi yenidən görməyə şadıq. Siz 10 il ərzində Türkmənistanda ölkəmizin maraqlarını təmsil etmisiniz, ölkələrimiz arasında körpü rolunu oynamısınız və hər iki ölkənin maraqlarına xidmət edən layihələr həyata keçirmisiniz. Azərbaycana qardaş ölkə olan Türkmənistan hər zaman diqqət mərkəzindədir. Bu gün, Türkmənistan Prezidenti Qurbanqulu Berdiməhəmmədovun ad günündə bu şəxs haqqında oxuyucularımıza məlumat verməyinizi istərdik.\nMən nə qədər danışsam da, Türkmənistanın bu böyük şəxsiyyətini tam əks etdirə bilmərəm.\nVəzifələrimin icrasına 2006-cı ildə Azərbaycan Respublikasının Türkmənistandakı Səfirliyində müşavir kimi başladım. Mənim fəaliyyətimin başlanğıcı demək olar ki, Qurbanqulu Berdiməhəmmədovun prezident vəzifəsinə seçilməsi ilə eyni vaxta düşdü. Onun hakimiyyətə gəlməsi zamanı ölkədə gördüklərim haqqında ilk təəssüratlarım müsbətdən daha çox idi. Zaman keçdikcə, Türkmənistanın öz əvəzedilməz liderinin rəhbərliyi altında necə sürətlə tərəqqi etdiyinin şahidi oldum. Dövlət xadimi kimi zəngin təcrübəsi və rəhbərlik istedadı sayəsində Türkmənistan prezidenti həm ölkədə, həm də onun hüdudlarından kənarda layiqli nüfuz qazandı.\nHəm də “Arxadağ” adlandırılan Qurbanqulu Berdiməhəmmədov öz ölkəsini və xalqını düşünən təkcə görkəmli siyasətçi və dövlət başçısı deyil, həm də yaradıcı insandır. “Arxadağ” bir sıra kitabların və 50-dən elmi işin müəllifidir. Yeri gəlmişkən, 2010-cu ildə işıq üzü görmüş “Babasının arzularını həyata keçirən nəvə” kitabını Azərbaycan dilinə tərcümə etmək xoşbəxtliyi mənə nəsib olub. Kitabın təqdimatı Türkmənistanın Xarici İşlər Nazirliyinin Beynəlxalq Münasibətlər İnstututunda baş tutmuşdu. Görüşün təşkilatçıları qismində Azərbaycan Respublikasının Türkmənistandakı Səfirliyi və Türkmənistanın Xarici İşlər Nazirliyi çıxış etmişdi. Düşünürəm ki, bu hadisə ölkərimizin qarşılıqlı hörmətə, bərabərliyə və tərəqqiyə doğru səylə çalışmağa əsaslanan dostluq, qardaşlıq və mehriban qonşuluq münasibətlərinə sarsılmaz sadiqliyinin parlaq simvolu oldu.\nCənab prezidentin peşəkarlığına gəlincə, sadəcə son illərin hadisələrinə nəzər yetirmək kifayətdir. Məsələn, 2018-ci ilin avqust ayında Xəzər dənizinin hüquqi statusu haqqında konvensiya imzalandı. Bu hadisə Xəzər dənizində, çoxşaxəli qarşılıqlı əlaqələrin, o cümlədən, enerji sahəsində yeni əməkdaşlıq mərhələsinin başlanğıcı oldu. Bu, Xəzər dənizində bütün istiqamətlər üzrə əməkdaşlıq üçün əsas sənəd hesab olunur.\nMənim fikrimcə, Türkmənistan Prezidenti Qurbanqulu Berdiməhəmmədovun 2017-ci il avqustun 8-də Azərbaycana səfər etməsi və iki ölkə prezidentləri tərəfindən “Azərbaycan Respublikası və Türkmənistan arasında strateji tərəfdaşlıq haqqında Bəyannamə”nin imzalanması bu sənədin də imzalanması üçün əsas rolunu oynamış oldu.\nBundan sonra Azərbaycan və Türkmənistan arasında əlaqələrdə kəskin artım müşahidə etmək olar.\n2018-ci il noyabrın 22-də Azərbaycan Prezidenti İlham Əliyev Türkmənistana rəsmi səfər etdi. Səfər zamanı ölkə başçıları “Azərbaycan Respublikasının Prezidenti İlham Əliyevin və Türkmənistanın Prezidenti Qurbanqulu Berdiməhəmmədovun Birgə Bəyanatı”nı imzaladılar. Dövlət başçıları Türkmənistan və Azərbaycan Respublikası arasında tranzit, həmçinin, idxal-ixrac yükləninin daşınması məsələlərinin operativ surətdə həll edilməsi üçün Nəqliyyat, tranzit və logistika məsələləri üzrə Azərbaycan-Türkmənistan Birgə Komissiyasının yaradılmasını dəstəklədilər. 2019-cu il oktyabrın 10-da Prezident İlham Əliyev MDB Dövlət Başçıları Şurasının iclasında iştirak etmək üçün Türkmənistana igüzar səfər etdi. İşgüzar səfər çərçivəsində iki ölkə prezidentlərinin təkbətək görüşü baş tutdu.\n2019-cu il oktaybrın 25-də Bakıda Azərbaycan Prezidenti İlham Əliyev və Türkmənistan Prezidenti Qurbanqulu Berdiməhəmmədov arasında görüş baş tutdu. İşgüzar səfər çərçivəsində iki ölkə prezidentlərinin təkbətək görüşü keçirildi.\nBütün bu fəaliyyətlər 2021-ci il yanvarın 21-də öz məntiqi nəticəsini verdi. Həmin tarixdə Xəzər dənizində “Dostluq” yatağının karbohidrogen resurslarının birgə kəşfiyyatı, işlənməsi və mənimsənilməsi haqqında” Anlaşma Memorandumu imzalandı.\nPrezidentin beynəlxalq təşkilatlar və instutlarla işi ayrıca müzakirə mövzusudur. Bu yaxınlarda, 2021-ci il iyunun 10-da Aşqabadda yerləşən BMT Evinin Konfrans zalında BMT-nin Layihələrə xidmət üzrə orqanının (UNOPS) Türkmənistanda fəaliyyətə başlamasına həsr olunmuş təntənəli mərasim keçirildi. Arxadağın səyləri nəticəsində hər il beynəlxalq forumlar təşkil edilir, ölkə BMT, Avropa İttifaqı, ATƏT, Avropa Şurası, MDB, Qoşulmama hərəkatına üzrə ölkələr və s. tərəfindən təşkil edilən qlobal miqyaslı tədbirlərdə iştirak edir.\nO, regionda sabit və təhlükəsiz mühitin qurulması yönəlmiş böyük işlər həyata keçirir. Qonşu ölkələrlə əlaqələr və məsləhətləşmələr regiona yalnız müsbət abu-hava gətirir.\nİqtisadiyyat və infrastruktur sahəsində qarşılıqlı fayda kəsb edən əməkdaşlığının əhəmiyyəti başa düşən cənab Berdıməhəmmədov ölkədə və regionda logistikanın (Türkmənbaşı limanının yenidən qurulması) və karbohidrogen sektorunun (TAPİ qaz xətti layihəsi) inkişafına xüsusi diqqət ayırır.\nBir sözlə, Prezident Qurbanqulu Berdiməhəmmədov təkcə Türkmənistan miqyasında deyil, bütün dünya miqyasında böyük şəxsiyyətdir.\nQürur duyuram ki, mənim xidmət dövrüm bu cür böyük, humanist, peşəkar dövlət başçısının hakimiyyət illərinə təsadüf edib. “Qardaşlıq münasibətlərinə verdiyim töhfəyə görə” 2009-cu ildə Prezident Berdiməhəmmədov şəxsən məni Türkmənistanın dövlət mükafatı olan “Watana bolan söýgüsi üçin” medalı ilə təltif etdi. Həmin vaxt mən səfirlikdə müşavir vəzifəsində çalışırdım. Beləliklə, bu addımı ölkə başçısının həmin vaxt Azərbaycana qarşı qardaşlıq münasibətləri üçün zəmin yaratdığını hesab etmək olar. Həmin fəxri an daim mənim yaddaşımda qalacaq.\nMən Türkmənistan haqqında xəbərlərin oxuyucusuyam. İlin əvvəli Sərdar Berdiməhəmmədovun Türkmənistan baş nazirinin müavini vəzifəsinə təyin edilməsi haqqında xəbər məni çox sevindirdi. Sərdar Berdiməhəmmədov çox savadlı, ziyalı və ən əsası sadə insandır. O öz statusundan çəkinmədən insanlarla səhər yeməyi yemək və ya ünsiyyətdə olmaq üçün Aşqabadda hansısa kafeyə gələ bilər. Bu hələ mənim Türkmənistanda fəaliyyət göstərdiyim vaxtlardan belədir. Mən onun uğurlarına çox sevinirəm və ümid edirəm ki, onun nailiyyətləri həndəsi silsilə ilə artacaq.\nSon olaraq, Türkmənistanın Prezidenti zati-aliləri cənab Qurbanqulu Berdiməhəmmədova şəxsən təbriklə müraciət etmək istəyirəm.\nHörmətli cənab Prezident, “Arxadağ”!\nSizi çox yaxşı tanıyıram və bütün ömrünü müstəqil və neytral Türkmənistanın hərtərəfli inkişafına həsr etmiş görkəmli dövlət xadimi və dünya miqyaslı siyasətçi kimi Sizə hörmət edirəm. Türkmənistanın bütün sahələr üzrə əldə etdiyi böyük nailiyyətlər bilavasitə Sizin müdrik və səmərəli siyasətinizlə bağlıdır.\nSizinlə səmimi söhbətlərimizi daim məmnuniyyətlə xatırladığımı ayrıca vurğulamaq istərdim.\nSizə möhkəm cansağlığı, ailə səadəti, bitməz güc və enerji, qardaş Türmənistan xalqına isə sülh, əmin-amanlıq və çiçənlənmə arzu edirəm!”\nEmin Əmrullayev: "Dərslik proqramlarının tənzimlənməsi çox vacibdir"\nTəhsil Nazirliyi sorğu keçirir |


Şirvanda yaralananlardan biri Bakıya getirilib – YENİLƏNİB - Azadlıq Xeber\nŞirvanda yaralananlardan biri Bakıya getirilib – YENİLƏNİB\n27.07.2016 / 10:31 xeber – Müdafiə Sənayesi Nazirliyinin Şirvan şəhərində yerləşən “Araz” zavodunun utilizasiya sahəsində partlayış baş verimiş partlayış nəticəsində yaralananlardan biri Bakıya gətirilib. Bu barədə Lent.az-a Səhiyyə Nazirliyinin mətbuat xidmətinin rəhbəri Liya Bayramova məlumat verib. Onun sözlərinə görə, yaralı Elmi-Tədqiqat Travmatologiya və Ortopediya İnstitutuna yerləşdirilib.\nŞirvan Mərkəzi Şəhər Xəstəxanasında müalicə alan 7 yaralıdan 3-ü bu gün evə buraxılacaq. Daha iki yaralının da bu axşam evə buraxılması gözlənilir.\nMüdafiə Sənayesi Nazirliyinin mətbuat xidmətindən isə Lent.az-a bildirilib ki, iyulun 26-da Müdafiə Sənayesi Nazirliyinin Şirvan “Araz” zavodunda baş vermiş hadisə zamanı xəsarət alan və xəstəxanaya yerləşdirilənlərdən dördü bu gün səhər saatlarında evə buraxılıb, bir neçəsinin isə gün ərzində evə buraxılacağı bildirilir.\nXəsarət alanların digərlərinin müalicəsi həkim nəzarəti altında davam etdirilir.\nQeyd edək ki, iyulun 26-da saat 15:30 radələrində Müdafiə Sənayesi Nazirliyinin Şirvan şəhərində yerləşən “Araz” zavodunun utilizasiya sahəsində partlayış baş verib.\nHadisə nəticəsində 24 nəfər müxtəlif dərəcəli bədən xəsarətləri alıb, zavodunun iki əməkdaşı – Ağamir Allahyar oğlu Məmmədov və İlhamə Əsgər qızı Nuriyeva dünyasını dəyişib. Fakta görə Baş Prokurorluğun Ağır cinayətlərə dair işlər üzrə istintaq idarəsində Cinayət Məcəlləsinin 223.2 (Partlayış təhlükəli obyektlərdə təhlükəsizlik qaydalarını pozma ağır nəticələrə səbəb olduqda) və 314.2-ci (Səhlənkarlıq ağır nəticələrə səbəb olduqda) maddələri ilə cinayət işi başlanıb.


Müəllif hüququ — Vikipediya - Haqqinda Melumat - Vikipedia\nMüəllif hüququ — Vikipediya\nMüəlliflik hüququnun rəmzi\nMüəllif hüququ (copyright – ingiliscə hərfi mənası köçürmə hüququ deməkdir) – insanların elm, ədəbiyyat və incəsənət sahələrində əldə etdikləri yaradıcılıq nəticələrinin istifadəsinin hüquqi münasibətlərini tənzimləyən qaydadır. Obyektiv mənada müəlliflik hüququ əsərlərin yaradılması və istifadəsi üzrə münasibətləri tənzimləyən hüquqi normaların məcmusudur və qorunma aləti kimi çıxış edir, subyektiv mənada isə öz-özlüyündə əsərlərin yaradıcılarına məxsus olan şəxsi (qeyri-əmlak) və əmlak (iqtisadi) hüquqlarıdır və bu hüquqlar müstəsna xarakter daşıyır.\nMüəlliflik hüquqlarının pozulması\nMüəllif hüquqlarının pozulması müəllif hüququ təsdiqlənmiş hər hansı bir mülkiyyətdən hüquq sahibinin icazəsi olmadan müəllif hüququ təsdiqlənmiş mülkiyyətin və ya işin təkrar istehsal, dəyişiklik edilmə kimi xüsusi haqlarını pozmaqla istifadəsini nəzərdə tutur.\nElektronik və audiovizual məhsulların icazəsiz təkrar istehsalı və yayılmasının ümumi adı piratlıq olaraq qəbul olunmuşdur (bu ifadənin tarixi ilk dəfə Daniel Defoenin 1703-cü ildə True-born Englishman əsərində "Bu Piratlar tərəfindən təkrarən çap olunurdu" cümləsini işlətməsilə başlanmışdır). Bu mənada qayda pozuntularınının "piratlıq" olaraq adlandırılması müəllif hüququnun yaranmasından bir qədər daha əvvəl baş vermişdir. Belə ki,1709-cu ildə yaranan və müəllif hüququyla bağlı ilk sayılan "Statue of Anne" fərmanına qədər 1557-ci ildə Stationer’s Company of London şirkətinin Kral Lisenziyası alması nəşriyyat sahəsində bu şirkətə inhisar imkani yaratmışdı. 1603 –cü ildə bu lisenziyadan kənardakı bütün fəaliyyətlər piratlıq olaraq tanınırdı.\nBu anlayışın istifadəsinin hüquqi bazasının yaranma tarixi elə həmin dövrlərə dayanır və günümüzə qədər daimi olaraq istifadə olunmaqdadır. Bir çox tənqidçilər bu tərz fəaliyyətlərin "piratlıq" adlandırılmasının aşağılayıcı oldugunu və haqsız olaraq onun bir çox daha ağır və pis əməllərlə bir tutulmasına qarşı olsalar da məhkəmələrdə müəllif hüquqlarının pozulması və "piratlıq" bir birini əvəz edə biləcək terminlər kimi işlədilir.\nMüəllif hüquqlu məhsulların qeyri-qanuni yüklənməsi və MP3 formasında İnternetdə paylaşılması MP3 faylların kəşfi və İnternetin yaranmasından sonra hətta NAPSTER şirkətinin dağılması və RIAA (Amerika Audio-Visual Məhsullar Sənayesi Assosasiyası) tərəfindən qaldırılan bir çox məhkəmə işlərinə baxmayaraq günümüzdə ən gözəçarpan nümunə olaraq qalmaqdadır. Film studiyaları tərəfindən film ekranlaşdırılmadan əvvəl kino təndiqçiləri, müxtəlif film mükafatları üzrə münsiflər heyəti üzvləri,kino sənayesi mütəxəssisləri və s. üçün yayımlanan tanıdıcı DVD-lər(Promotional Screener DVDs) icazəsiz film surətlərinin çoxaldılmasının əsas mənbəyi olduğundan MPAA(Amerika Film Assosasiyası) bir neçə dəfə bu DVD-lərin istifadəsini məhdudlaşdırmağa cəhd göstərmişdir.Filmlərin surəti həmçinin kinoteatra gizli formada kameranın gətirilib filmin lentə alınması ilə də çoxaldıla bilinir. Lakin bu halda filmin keyfiyyəti olduqca aşağı olur.\nBir çox hallarda müəllif hüququ sahibləri qayda pozuntularına cavab olaraq satılan DVD-lərin üzərində xəbərdarlıq qeydlərindən istifadə etsələr də, bu bir çox hallarda alıcının qanuni haqlarına uyğun gəlmir. Belə ki ki,ABŞ-da alınan bir DVD-nin dəyişdirilməsi, satılması və ya başqasına verilməsi qanuni sayılır.\nKanada və bəzi Avropa ölkələrində isə surəti çıxarılmış audio faylların paylaşılması qanuni sayılır.\nBootleg rəsmi olaraq sənətçinin özü və ya onun bağlı olduğu şirkət tərəfindən hələ tanıdılmamış audio vizual məhsulların əldə edilməsini nəzərdə tutan bir termindir. Buraya demolar və ya canlı konsertlərdən qeyri-qanuni çəkilişlər daxil edilə bilər. Musiqi həvəskarları bu termini satışa artiq çıxarılmış materialların surətinin çıxarılması olan piratlıqdan ayirmaga çalışmaq üçün istifadə etsələr də bu tərz materialların da yayımlanması hələ də qanuna ziddir.\nMətnlərin icazəsiz istifadəsi də müəllif hüquqlarının pozulması hesab olunur. İnternetdə müxtəlif mətnlərin müəllifin icazəsi olmadan bir internet saytından digərinə köçürülməsi olduqca geniş yayılmışdır. Roberta Beach Jacobson Copyrights and Wrongs (Müəllif hüquqları və xətalar) məqaləsində yazıçıların işlərinin saytlar tərəfindən uyğunsuz istifadəsini tənqid etmişdir. Maraqlısı budur ki, məqalə yüzlərlə müxtəlif saytlara köçürüldüyündən onların bir çoxu bu iş üzərində müəlliflik hüququna iddialıdır və ya məqaləni oxunması üçün müəyyən haqq tələb edirlər.\n"Sample Troll" az istifadə olunan bir neologizmdir. Hal-hazırda bir çox firmalar köhnə mahnıların müəllif hüquqlarını alaraq onlardan ibarət portfel yaradır. Hər hansı bir ifaçı bu mahnıları ifa etmək istədikdə isə dərhal haqq iddiasına başlayan bu şirkətlət bir qədər aşağılayıcı bir ifadə olan "Sample Troll"şəklində adlandırılmışdır.\nMüəllif hüquqlarının pozulmasına qarşı dünya ölkələrinin əməkdaşlığı\nServerlərin imkan verdiyi İnternet zəminli müəllif hüquqları pozuntuları bu barədə daha aşağı sərtlikdə qaydaları olan ölkələr üçün daha geniş yayılmış bir təcrübədir. BPİ (Britanya Audio Vizual Məhsullar Sənayesi) nümayəndəsi Matt Philipsin sözlərinə görə Şərqi Avropa və post Sovet ölkələrindəki bu barədəki zəif qanunlar bu tərz qayda pozuntularının qarşısını almağa ciddi əngəl təşkil edir. Müəllif hüququ sahibləri hökumət lobbiləri və başqa şəkillərdə bu növ fəaliyyətlərlə mübarizə aparmağa çalışırlar.\nRusiya hökuməti www.allofmp3.com saytının bağlanılması ilə bağlı ABŞ-ın tələbilə razılaşmışdır.\nÇin hökuməti ABŞ Media Assosasiyası ilə onlayn müəllif hüququ pozuntularının qarşısının alınması ilə bağlı Memorandum imzalamışdır.\nMüəllif hüquqları pozuntularına dair ən mühüm beynəlxalq razılaşma 1886-ci ildəki Bern Konvensiyasıdır. ABŞ 1988-ci ildə razılaşmanın ilkin halının Parisdə qəbul olunmasından 100 il sonra Bern Konvensiyasi İcra Aktıyla birlikdə bu razılaşmanı imzalayan 80-ci ölkə oldu. ABŞ bu razılaşmanı bir vacib istisna xaricində qəbul etdi: Bern Konvensiyasının 6-ci maddəsi olan mənəvi haqlarının tanınması maddəsi. Mənəvi hüquqlar müəllif hüququ sahibinə onun reputasiyası və ya şərəfinə zərər verə biləcək sözu gedən işlə bağlı hər hansı bir təhrifə,dəyişikliyə və hər hansı digər dəyəri azaldıcı hərəkətə etiraz etmə haqqını verirdi.ABŞ İcra Aktında xüsusilə Konvensiyanın qəbulunun başqa heç bir hüquqa təsir etməyəcəyini vurğulamışdır.Nəticə olaraq ABŞ digər Bern Konvensiyasi ölkələrilə müqayisədə mənəvi haqqlarının pozulmasına qarşı ən az müdafiəni təmin edən ölkə oldu\n2002-ci ildə Copyright and Trade Marks(Müəllif hüquqları və Əmtəə Nişanları) olaraq dəyişdirilən The Copyright,Designs and Patents(Müəllif hüquqları,Layihələr və Patentlər)(1988) qanunu hal-hazırda müəllif hüquqlarını müdafiə edən başlıca qanundur. Müəllif hüquqlu məhsulların icazəsiz yüklənməsi və yayımlanması üzrə şəxslər görüləcək sivil tədbirlərlə üzləşməlidirlər. ABŞ-da olduğu kimi istifadəçinin IP adresini təyin etmək və ISP(Internet Service Provider) vasitəsilə internet hesabının sahibini aşkar etmək mümkündür. 2006-cı ildə Milli İstehlakçı Şurasının apardığı tədqiqata əsasən Britaniya yeniyetmələrinin yarıdan çoxu musiqi faylların qeyri-qanuni yükləməklə müəllif hüquqlarını pozur və onların 59%-i şəxsi istifadə üçün faylların yüklənməsini qeyri-qanuni hesab etmir. Bununla bele MP3 faylların yüklənməsi hal hazırda ölkədə qeyri-qanunidir. 2008-ci ilin yanvarında hökumət müəllif hüquqları qanununa şəxsi istifadə üçün surət çıxarmanı qanuniləşdirən dəyişiklik etməyi təklif etdi.\nBritaniya müəllif hüquqları qanunu istehlakçı müdafiəsi qrupları tərəfindən lazımsız dərəcədə sərt və müasir olmamaqla ittiham edilmişdir.\nBirləşmiş Krallıqda cinayət xarakterli fəaliyyətlərə daxildir:\nSatış və ya icarə məqsədli surətlərin çoxaldılması;\nQeyri-qanuni surətlərin idxalı(şəxsi istifadə istisna olmaqla);\nMüəllif hüququ sahibinin maddi nəticələrinə təsir göstərə biləcək miqdarda surətlərin yayılması;\nQeyri-qanuni çoxaldılmanı təmin edən avadanlığın yaradılması və ya ona sahiblik;\nQeyri-qanuni surətlərin satış və icarə üçün təklif edilməsi və ya kütləvi şəkildə nümayişi və.s\nYuxarıda adı çəkilən hallara görə cəza tədbirləri cinayət halının ağırlıq dərəcəsindən asılı olaraq dəyişə bilir. Bəzi hallarda cəza 6 ay həbs olduğu halda bəzən bu rəqəm 10 ilə qədər yüksələ bilir.\nBir çox hallarda Elektronik Oğurluğa Yox Aktında (1997) olduğu kimi müəllif hüququ pozuntusu oğurluqla eyniləşdirilir lakin müəyyən mənada onlar fərqlidir. İstər oğurluq istərsə də müəllif hüququ pozuntusu müəyyən maddi ziyana səbəb olsa da burada əsas fərq 2-ci halda əsl sahibin istifadə hüququnu itirməməsi və hələ də obyektdən istifadə edə bilməsidir.\nBritaniya Hökumətinin hesabatlarında onlayn piratlıq oğurluğun bir forması kimi tanınır: "Hər hansı bir yolla aparılan yükləmələr oğurluğun sivil formasıdır"\nVikimənbədə Müəlliflik hüququ və əlaqəli hüquqlar haqqında ilə əlaqəli məlumatlar var.\nLast edited on 8 iyun 2019, at 21:45\nBu səhifə sonuncu dəfə 8 iyun 2019 tarixində, saat 21:45-də redaktə edilib.


Kiyev Rusiya ilə müharibə ehtimalını QİYMƏTLƏNDİRDİ - modern.az\n10 İyul 2020, 14:24 | AKTUAL\n“Rusiya Krımla sərhəddə öz qoşunlarını hələ yerləşdirməyib. Ona görə Ukraynaya hücum barədə müzakirələr əsassızdır”.\nModern.az Ukrayna KİV-nə istinadən xəbər verir ki, bu barədə Ukrayna Ordusunun generalı Sergey Naev açıqlama verib.\nUkrayna kəşfiyyatının Rusiya ordusunun hərəkət istiqamətlərini diqqətlə izlədiyini əlavə edib.\nBundan əvvəl, Rusiyanın Xerson vilayətinə Krımdan hücuma keçəcəyi ilə bağlı məlumatlar yayılmışdı.


"Azərbaycan" qəzeti niyə Poroşenkoya "xəsislik" etdi? |\nBir neçə gün öncə Ukrayna prezidenti Pyotr Poroşenko ilk dəfə Azərbaycana səfər etdi. Heç şübhəsiz, bu səfər ənənəvi strateji müttəfiqlik münasibətlərində olan Azərbaycan və Ukraynanın bundan sonrakı əməkdaşlığı üçün mühüm əhəmiyyət kəsb edir.\nElə bu səfərin əhəmiyyətini nəzərə alan rəsmi mətbuat orqanları Ukrayna prezidentinin Bakı təmaslarını, Azərbaycan prezidenti İlham Əliyevlə keçirdiyi görüşləri ətraflı işıqlandırıblar. Qəzetlərin birinci səhifələri bu mühüm səfərə həsr olunub. Örnəyi, “Xalq qəzeti” həmin günkü sayının birinci səhifəsini bütünlüklə bu səfərə həsr edib.\nMaraqlıdır ki, dövlət qəzetlərini mütəmadi izləyən adının çəkilməsini istəməyən bir oxucumuz iddia edir ki, parlamentin mətbu orqanı olan “Azərbaycan” qəzeti Ukrayna prezidentinin Bakı səfəri və Azərbaycan prezidenti İlham Əliyevlə keçirdiyi görüşləri birinci səhifəsində “xəsisliklə” işıqlandırıb.\nBelə ki, “Azərbaycan” qəzetinin həmin günkü sayının ana səhifəsində bu mövzuda cəmi iki kiçik ölçülü xəbərə yer verilib. Ölkə üçün əhəmiyyətli olan bu səfərdən geniş reportaj verilməsi əvəzinə, “Dəmirçidən Lahıca uzanan yol” adlı rəsmi qəzetin birinci səhifəsinə çıxacaq qədər önəmli olmayan yazı yerləşdirilib.\nBu məntiqin səbəbini isə yəqin ki, yalnız “Azərbaycan” qəzetinin rəhbərliyi bilir.


Bakı Ağ Şəhər Ofis Binası - KONSULTANTLAR\nAtkins Böyük Britaniyada ən böyük mühəndislik məsləhətçisi, Avropada üçüncü ən böyük çoxşaxəli məsləhət və dünyanın on dördüncü ən böyük məsləhətçi şirkətidir.\nİstər yeni göydələn konsepsiyası, ya dəmir yolu şəbəkəsinin müasirləşdirilməsi, istərsə də daşqın müdafiə sistemi və ya bir idarəetmə prosesinin təkmilləşdirilməsi olsun, Atkins komandası plan, dizayn və həllər yaradır.\nAtkins komandasının bacarıqları infrastrukturun geniş sahəli olmasındadır – binalar; dəniz, hava və yer nəqliyyatı; informasiya-kommunikasiya və təhlükəsizlik sistemləri; kommunal xidmətlər (enerji və su daxil olmaqla); həmçinin komanda beynəlxalq milli, yerli və kommersiya sektorları ilə iş birliyi təcrübəsinə malikdir. İşin sosial və ekoloji tərəflərinin vacibliyini nəzərə alaraq, Atkins bütün layihələrə onları təmsil edən icmanın kontekstində baxır.\nМerner Zobek adı dünyanın hər yerində mühəndislik, yüksək texnologiyalı və davamlı dizayn sinonimidir. Şirkətin fəaliyyəti yüksək keyfiyyətli dizayn prinsiplərinə əsaslanaraq, qabaqcıl mühəndislik texnologiyalarına və rasional enerji istehlakına yönəldilmişdir. 1992-ci ildə təsis edilmiş şirkətdə bütün növ binalar və struktur materialları üzrə ixtisaslaşan 300-dən çox işçi çalışır.\n30 ildən artıq təcrübəsi olan Arabian Profile (APL) tamamlama materialları istehsalında dünya lideridir. Şirkət bina fasadı və memarlıq dizaynı üzə böyük imkanlar təklif edir. APL məhsulları etibarlılıq, forma, istilik effektivliyi, cəlb edici görünüş və uğurlu investisiyaları təmin edir.\nJLL daşınmaz əmlak xidmətləri və sərmayə idarəetməsi üzrə ixtisaslaşan peşəkar maliyyə xidmətləri şirkətidir. JLL daşınmaz əmlaka sərmayə yatıran və istifadə edən qurumlara dəyər yaradır. 48 000 nəfər beynəlxalq və yerli investorlar və şirkətlər üçün 70 ölkədə 1000-dən artıq nöqtədə çalışır. Şirkətin xidmətləri bütün növ əmlak, əmlak və kapital bazarları üzərində ixtisaslaşmışdır.\nErginoğlu & Çalışlar Memarlıq 1993-cü ildə Həsən Çalışlar və Kərəm Erginoğlu tərəfindən İstanbulda təsis edilmiş müstəqil memarlar şirkətidir. Şirkət müxtəlif sahələr üzrə beynəlxalq və yerli layihələrin uğurundan böyük təcrübə qazanmışdır. Burada şəhərsalma, memarlıq, interyer dizayn kimi xidmətlər göstərilir. Erginoğlu & Çalışlar Memarlıq innovativ layihələr üzrə müxtəlif mükafatlar qazanmışdır.\nBRE Global tədqiqat, məsləhət, tikinti və ekoloji sahələr üçün yoxlama həyata keçirən təşkilatdır. BRE həmçinin BREEAM ekoloji dəyərləndirmə sxeminin sahibir. BREEAM ən geniş istifadə olunan binaların davamlılığının qiymətləndirilməsi və təsdiqlənməsi metodudur. 250 000-dən artıq binə BREEAM tərəfindən sertifikatlaşdırılmışdır və milyondan artıq bina sertifikatlaşdırılmaq üçün qeydiyyatdan keçmişdir. Bunlardan çoxusu Böyük Britaniyada və qalanları 50-dən artıq ölkədədir.\nTürkiyənin ən böyük tikinti şirkətlərindən biri və dünyada ən tanınmış podratçı olan TML 1992-ci ildə təsis edilmişdir. Təsisçilərin sənaye və idarəetmə biliklərinə əsasən şirkət bir çox xarici və yerli müştərilərin üstünlük verdiyi məsləhətçidir. TML şirkəti Gürcüstan, Bosniya və Hersoqovinada bir sıra layihələri bitirmiş və hazırda Azərbaycan, Libiya, Saudi Ərəbistan, Türkiyə və Birləşmiş Ərəb Əmirliklərində bir neçə layihə üzərində çalışır.\nSaentys brendlərə və dizayna yenilik və təxəyyül gətirən yaradıcı agentlikdir. Saentys mətbəə, veb səhifələr üçün rəqəmsal dizayn və interaktiv kampaniyalar daxil olmaqla dizaynın bütün sahələri ilə məşğuldur. Şirkətin geniş müştəri bazası mövcuddur – daşınmaz əmlak şirkətləri, Michelin ulduzlu restoranlar, incəsənət və həyat tərzi təşkilatları, xeyriyyə cəmiyyətləri və s.


Sumqayıtda səfalət içində qıvrılan köçkün qadınla iki qızının acı hekayəti… | SUMQAYITXEBER.COM\nSUMQAYITXEBER.COM > SUMQAYIT > Sumqayıtda səfalət içində qıvrılan köçkün qadınla iki qızının acı hekayəti…\nSumqayıtda səfalət içində qıvrılan köçkün qadınla iki qızının acı hekayəti…\nMüəllif: sumqayitxeber.com • Tarix: 11 Oktyabr 2010 • Baxış sayı: 265 dəfə • Şərh yoxdur\nEv belə demək mümkünsə, yastı-yapalaq, darısqal bir evdir – məhbəs hücrəsi kimi. Eni 2, uzunu 3 metrdir. Tikilinin döşəməsi yoxdur, sadəcə süpürülmüş və nəm torpaqdan ibarətdir. Üstünə nə bir palaz, nə bir həsir, nə də linoleum döşənib. Evin tavanı da yox sayıla bilər, birbaşa şiferlər görünür – onların arasında isə gecələr sayrışan ulduzlar, gündüzlər də ya mavi səma, ya da dolmuş buludlar.\nBurda üç insan yaşayır – üçü də qadın: 80 yaşlı ana, onun 38, 39 yaşlı iki qız. Qızlardan biri ruhi xəstədir. Bu ev Sumqayıtda, 18-ci mikrorayonda, “Yaşıl dərə” adlı bağlar massivindədir. Yaşıllıqdan əsər-əlamət qalmayan dərəyə aparan yollar palçığın, lehmənin içindədir. Adam özünü ucqar əyalətin kimsəsiz bir kəndində hiss edir…\nQubadlı köçkünü olan bu ailənin özlərindən savayı kimsəsi yoxdur. 1993-cü ildən bu vəziyyətdə yaşadıqlarını deyən yaşlı nənə göz yaşlarını saxlaya bilmir. O müharibədən öncə yaşadığı şəraiti ilə indiki şəraiti müqayisə edib kimsəsiz qaldıqlarından danışdı: “Bütün yaxınlarımızı müharibədə itirmişik. Müharibədən sonra Sumqayıta gəldik. Ancaq gəldiyimiz gündən bir gün üzü görmədik. Aclıq-səfalət içində yaşadıq. 17 ildir bilmirik bayramlar nə vaxt qeyd edilir. Çünki hər kəs bayram qeyd edərkən biz isinməyə yer axtarmışıq. Atəşfəşanlıq olanda bilmişik ki, hansı gün bayramdır. Gözümüz qapıda qalıb. Fikirləşmişik ki, bəlkə kimsə qapımızı döyər. Ancaq mümkün deyil bura kimsə gəlsin. Yaxınlıqdan keçən adam bilmir burada insan yaşayır, yoxsa adi bir xarabalıqdır. Buranın yayı bir başqa, qışı isə bir başqa cəhənnəmdir. Yayda istidən qovruluruq, qışda isə soyuqdan günlərcə xəstə yatırıq. Dərmanlın qiyməti də ki, od tutub yanır”.\nEvi nə ilə isitdiklərini soruşanda qızı Xanımzər “heç nə ilə” deyə cavab verdi: “Biz heç işıq tapmırıq yandırmağa. İstilik sistemini haradan tapaq? Bir neçə ildir bu evdə yaşayırıq. Bu illər ərzində evdə nə qaz, nə su, nə də işıq olmayıb. Bir balaca keroqazımız var. Onu da işlətməyə imkanımız yoxdur. Bir həftə işlədəndə qaz qurtarır. Onu doldurmaq üçün 7-8 manat pul lazımdır. Çörək almağa pulumuz yoxdur. Qazı necə dolduraq? Bu otaqda şam da yandırmaq olmur. Külək necə əsirsə yanmasına imkan vermir”.\nXanımzərin sözlərinə görə, tək gəlir yerlərii yaşlı anasının aldığı 80 manatlıq pensiyadır: “80 manatın 80 min dərdi var. Görürsünüz də, bacım da ruhi xəstədir. Onu da müalicə etmək lazımdır. Anam da xəstədir. Özüm işləyə bilmirəm. Çünki bacımın halı qəfildən pisləşir. Anam öhdəsindən gələ bilmir. Həmin vaxt o cinayət də törədə bilər, özünə nəsə edə də bilər. Ona görə bacımı tək qoya bilmirəm”.\nBəs qaçqın ailəsi kiməsə müraciət edibmi? Xanımzər bildirdi ki, dəfələrlə “qaçqınkom”a üz tutsalar da, xeyri olmayıb. Hər dəfə qapı onların üzünə bağlanıb: “Dəfələrlə ora müraciət etmişəm, məktublar göndərmişəm. Bir dəfə belə cavab almamışam. Əksinə, məni qapıdan geri qaytarıblar. Əgər ”qaçqınkom” bizimlə maraqlanmırsa, dərdimizi kimə söyləyək?”\nMehriban Əliyevaya ünvanlanan məktubu isə Sumqayıt Şəhər İcra Hakimiyyəti qulaqardına vurur: “Bir neçə dəfə Mehriban xanıma məktub göndərdim. Bu yaxınlarda məktubun birinə cavab gəldi. Mehriban xanım məktuba baxılması üçün Sumqayıt Şəhər İcra Hakimiyyətinə göndərib. Başçının müavini çağırıb məktubu əlimə verdi və dedi ”gedin işinizlə məşğul olun”. Onu da bildirdi ki, bizə onlar baxmır. Gərək gedib “qaçqınkom”a müraciət edək. Əgər ölkənin birinci xanımının da məktubuna məsuliyyətsiz yanaşırlarsa, bəs kimə müraciət etməliyik? Kimsəmiz yoxdur deyə, ortalıqda qalmalıyıq?”\nQeyd edək ki, evdəki qadınlardan ikisi ibadət edəndir. Namaz vaxtı artıq çatmışdı. Onların necə çətinliklə dəstəmaz aldıqlarını görəndə dəhşətə gəlməmək mümkünsüzdü: “Biz şəraitin necə olmasına baxmayaraq hər zaman namazımızı vaxtı-vaxtında qılmışıq. İnanırıq ki, Allah bizi bu sıxıntıdan qurtaracaq. Mən bacımla o günü gözləyəcəm. Ancaq anam xəstədir. O gözləyə biləcəkmi? Bax bu, sual altındadır. 17 illik əzab-əziyyətin heç olmazsa bir gün normal yaşamaq bizim də haqqımızdır. Biz çox şey istəmirik. Demirik ki, bizə göydələnlərdən ev verin. Sadəcə isti, üstüörtülü bir daxma olsa da bizə bəs edər. Qarşıdan qarlı-boranlı aylar gəlir. Onda biz buradan sağ çıxa bilməyəcəyik axı”.\nSöhbət əsnasında bunu da öyrəndik ki, bu dörd divara ayda 40 manat kirayə pulu da ödənir. Yəni ailənin aylıq gəliri faktiki, 40 manatdır. Göründüyü kimi, bu insanların təcili qayğıya, yardıma ehtiyacı var. Oliqarxların eyş-işrətə xərclədikləri, şabaşa tökdükləri pulların cüzi bir hissəsi yetər ki, bu ailəni səfil həyatdan qurtarsın…


Böyük təhlükə sovuşdu\n10:01 02.10.2017 (Yenilənib 18:36 07.10.2017) Qısa URL\nBir anlıq təsəvvür edək ki, o hadisə baş verəydi...\nBAKI, 2 oktyabr — Sputnik. Son günlərdə ölkədə cəzaların yüngülləşdirilməsi (ya da hüquqi terminologiyada necə deyilir: liberalizasiyası) ciddi müzakirə mövzusuna çevrilib. Yüngülləşdirilməsi təklif olunan onlarla cəza növü içərisində biri xüsusilə diqqət çəkir.\nBelə ki, Azərbaycan Prezidentinin təqdimatı ilə Cinayət Məcəlləsinə yeni 74-1 maddəsinin (Narkomaniya xəstəliyi ilə əlaqədar cinayət məsuliyyətindən azad etmə) əlavə edilməsi təklif olunur. Yeni maddəyə görə, məcəllənin 234.1-ci maddəsində (234.1. Satış məqsədi olmadan qanunsuz olaraq narkotik vasitələri və ya psixotrop maddələri şəxsi istehlak miqdarından artıq miqdarda əldə etmə və ya saxlama üç ilədək müddətə azadlıqdan məhrum etmə ilə cəzalandırılır) nəzərdə tutulmuş cinayəti törətmiş, əməlində başqa cinayət tərkibi olmayan və narkomaniya xəstəliyinə düçar olmuş şəxs barəsində məhkəmə tərəfindən bu xəstəliklə əlaqədar stasionar qaydada tibbi xarakterli məcburi tədbirlər tətbiq edilir. Həmin şəxsin tam sağalması nəticəsində tibbi xarakterli məcburi tədbirlər ləğv edildikdə, məhkəmə şəxsi cinayət məsuliyyətindən azad edir.\nBu təklif parlamentarilər tərəfindən də xeyli dartışılıb. Hətta, millət vəkili Çingiz Qənizadə, parlamentdə "AR Cinayət Məcəlləsində dəyişikliklər edilməsi haqqında" qanun layihəsinin ictimai müzakirəsi zamanı, 234.1-ci maddənin Cinayət Məcəlləsindən çıxarılmasını təklif edib.\n"Yeni gələn təklifdə 234.1-ci maddə Cinayət Məcəlləsindən çıxarılmalı idi. Amma yenə də həmin qaydada gəlib. Biz nəyə görə 234.1-ci maddə ilə insanları həbs etməliyik? Bu gün cəzaçəkmə müəssisələrində cəza çəkənlərin, təxminən 30 faizə qədəri narkotiklə bağlı həbsxanalardadır. 16 min məhkumun, təxminən 5-6 mini bununla bağlıdır. Onların da 50 faizi məhz 234.1-ci maddə ilə cəza çəkir" – deyə deputat etiraz edib.\nDaim insan azadlığından, seçim imkanlarının genişliyindən, öz müqəddəratını özünün müəyyənləşdirməsindən yana olmuşam. İndi də eyni fikirdəyəm ki, dövlətin və hökumətin (hətta cəmiyyətin) bütün davranışları insan amili üzərində qurulmalı, bütövlükdə çoxluğun istəyi ayrı-ayrı fərdlərin arzularını əzib-tapdamamalı və ayrılıqda hər kəsin xoşbəxt olduğu bir mühit formalaşdırılmalıdır. İndiki durumda xeyli dərəcədə utopik səslənsə də, əminəm ki, hər kəsə ayrı-ayrılıqda dəyər verilməyən cəmiyyət, bütövlükdə bədbəxt cəmiyyətdir.\nLakin, məşhur hüquq terminində ifadə olunduğu kimi, "sənin azadlığın mənim hüquqlarım başlayan yerdə bitir". Hamımız bu cəmiyyətin məhsuluyuq və içərisində olduğumuz, bir parçası olduğumuz toplumda hakim olan davranış sisteminə, ictimai düşüncə səviyyəsinə bələdik.\nVə bir gerçəyi çox gözəl dərk edirik: bizdə nə Avstraliyada olduğu kimi, insanla kenqurunun küçədə yanaşı addımlaması (ya da hoppanması) mümkündür, nə Yaponiyada olduğu kimi, evdən çıxardığımız zibil torbasının üzərinə telefon nömrəmizi yazmağımız (nöqsan varsa, MKİS onun sahibini tapa bilsin deyə) mümkündür, nə də Almaniyada olduğu kimi, yaxınlıqda piyada olmasa belə, avtomobili piyada zolağının qarşısında saxlayıb 5 saniyə səbr etməyimiz.\nBizim öz şərtlərimiz, öz yazılmamış qanunlarımız, öz davranış biçimimiz, özümüzdən başqalarına "məndən ötdü, qardaşıma dəysin" kimi doqmaya çevrilmiş düşüncə tərzimiz var. Bu mənada, qeyd olunan təklifi dəstəkləyənlərin məntiqini anlamaqda çətinlik çəkirəm… Bir anlıq təsəvvür edin ki, narkotikdən şəxsi istifadəyə görə həbs cəzası ləğv olunur:\nHər səhər Yasamalın yaşayış binalarının bloklarından toplanan şprislərin, həyətdə oynayan övladlarınızın adi oyuncağına çevrilməyəcəyinə dair zəmanətimiz varmı? Kəndlərimizdə çəpərlərin dibinə sinib, cəmiyyətdən və qanundan gizlənən, öz "kayfını" gizlicə yaşayan narkomanın, günün günorta çağı, məktəbdən çıxan uşaqlarımızın gözü önündə damarını deşməyəcəyindən əminikmi?\nDediyim kimi, biz fərqli toplumuq, əzizlərim. Bu sadalananların hamısını edə, üstəlik başqalarının balalarına öz taleyimizi yaşada və hətta, get-gedə normal həyat tərzi keçirənlərin üzərində üstünlük hüququ əldə edə bilərik (ki, bu sonuncu faktın, məşhur "Şamplena" hadisəsində şahidi olduq).\nHər halda, hörmətli Çingiz Qənizadə, "Bir nəfərin üzərindən yarım qram, 1 qram nəsə çıxmağa görə azadlıqdan məhrum etmək, hesab edirəm, düzgün deyil. Bu maddə Cinayət Məcəlləsindən çıxarılmalıdır" – deyərkən, yuxarıda qeyd olunan böyük təhlükələri nəzərə almayıb. Yoxsa, baltanı bu qədər kökündən vurmağa tələsməzdi.\nYeri gəlmişkən, qismətdən, bu təklif məqbul hesab olunmadı. Yəni, hüquq-mühafizə orqanları, Cinayət Məcəlləsinin 234.1 maddəsinin (Satış məqsədi olmadan qanunsuz olaraq narkotik vasitələri və ya psixotrop maddələri şəxsi istehlak miqdarından artıq miqdarda əldə etmə və ya saxlamaya görə) dekriminallaşdırılmasının əleyhinə çıxdı.\nBelə əsaslandırıldı ki: "Azərbaycanın yerləşdiyi coğrafi məkan elə bir yerdir ki, burada narkotiklərin qeyri-qanuni yolla tranzit kimi gətirilməsi cəhdləri baş verə bilər. Eyni zamanda, kimsə bilsə ki, digəri bunu daha çox istifadə edir, o, həmin vasitənin daha çox satılmasına meylli olacaq. Bu da cinayətin sayına təsir göstərəcək".\nNəticədə, hüquq-mühafizə orqanlarının rəyi nəzərə alınaraq, şəxsi istifadəyə görə azadlıqdan məhrumetmə cəzasının ləğvi təklifi gündəlikdən çıxarıldı…\ntoplum, Çingiz Qənizadə, narkotik maddə, təklif, narkoman, cinayət, qanun, cəza, cəmiyyət, həbs


“Rusiyalı hakerlər ABŞ XİN-ə aid elektron məktubları oğurlayıb” - “Politico” » BAKU.NEWS\n• Siyasət • Dünya • Hadisə • Texnologiya • Gündəm\n“Rusiyalı hakerlər ABŞ XİN-ə aid elektron məktubları oğurlayıb” - “Politico”\nRusiyalı olmasından şübhələnilən bir qrup haker keçən il ABŞ Xarici İşlər Nazirliyi əməkdaşlarına aid minlərlə elektron poçta daxil olub.\nBAKU.NEWS xəbər verir ki, bu iddia ilə “Politico” nəşri çıxış edib.\n“Politico” xəbərin Konqresdən əldə edildiyini irəli sürüb. Bildirilib ki, rusiyalı hakerlər ABŞ Xarici İşlər Nazirliyi Avropa və Asiya İşləri Bürosu ilə Şərqi Asiya və Sakit okean Bölgəsi İşləri Bürosunun elektron poçtlarını ələ keçirib.\nHakerlərin gizli məlumatları əldə edib-etmədiyinin hələlik bəlli olmadığını qeyd edən “Politico” bu hücumun keçənilki “SolarWinds” hücumunun bir parçası olub-olmadığının da hələlik bilinmədiyini yazıb.\n“SolarWinds” hücumunda hakerlər Texas mərkəzli informasiya şirkəti “SolarWinds”in inkişaf etdirdiyi şəbəkə idarəetmə proqramına müdaxilə edərək, aralarında hökumət qurumlarının da yer aldığı bəzi vacib qurumların sistemlərinə daxil olmuşdu.


Azərbaycan diasporu: Müasir çağırışlar və sistemli fəaliyyətin təşkili | Xalq Qəzeti\n13.07.2016 09:42 | Oxunma sayı: 1184\nAzərbaycan Respublikası Prezidenti Administrasiyasının rəhbəri, Milli Elmlər\n2016-cı il iyunun 3-4-də Bakıda, Heydər Əliyev Mərkəzində Dünya Azərbaycanlılarının IV Qurultayı keçirilib. Mühüm ictimai-siyasi hadisə olan forum həmvətənlərimiz, bütün Azərbaycan xalqı üçün əlamətdar tədbirə çevrilib. Azərbaycan Prezidenti İlham Əliyev qurultayı açaraq proqram nitqi ilə çıxış edib. Prezident qurultayı əlamətdar hadisə kimi qiymətləndirərək xüsusi vurğulayıb ki, o, dünya azərbaycanlılarının birləşməsində, onların beynəlxalq geosiyasətin inkişafı istiqamətində fəallaşmasında mühüm rol oynayır. Dövlət başçısı hədəfləri müəyyən edib və qarşıya həlli diaspor təşkilatlarının fəaliyyətini xeyli genişləndirəcək və yaşadıqları ölkədə onların sosial statusunu gücləndirəcək konkret vəzifələr qoyub.\nAzərbaycan diasporunun inkişafının başlanğıc mərhələlərini səciyyələndirərkən qeyd edək ki, 1993-cü ilin iyununda hakimiyyətə qayıdan Heydər Əliyev azərbaycanlıların birləşməsi probleminin prioritet vəzifələrdən biri olduğunu göstərib. Ümummilli liderin “Azərbaycan bütün azərbaycanlıların Vətənidir” tezisi həmvətənlərimizin birləşməsinin və qarşılıqlı fəaliyyətinin əsası olub, onların səylərini və istəklərini Azərbaycan Respublikasının inkişafı və çiçəklənməsi üzərində cəmləşdirib.\nÜmummilli Lider istəyirdi ki, xalqımız özünün xüsusi missiyasını hiss etsin, bununla da həm cəmiyyətin rasional quruluşu haqqında milli ideyaları, həm də ümumbəşəri dəyərləri özündə əks etdirən spesifik ideologiyanın – azərbaycançılıq ideologiyasının formalaşmasına təkan versin.\nAzərbaycanlıların ümumxalq qüruru olan milli ideyanın yaranmasını təkcə onların vahid ailədə yaşayıb-yaratmaq və inkişaf etmək tələbatı deyil, həm də tarixin ən yeni mərhələsində Azərbaycanda yaranmaqda olan ictimai-siyasi quruluşun təbii xarakterini əsaslandırmaq və sübut etmək zərurəti şərtləndirib. Bu da öz növbəsində milli ideyamızın spesifikasının özünü, sosial həyatda, ölkə vətəndaşlarının şüurunda onun yerini müəyyən edib.\nBeləliklə, artıq 1993-cü ilin ortalarından başlayaraq Azərbaycan rəhbərliyi xarici ölkələrdə yaşayan azərbaycanlıların həyatına və fəaliyyətinə böyük diqqət və qayğı ilə yanaşıb. Bütün bu illər ərzində dövlətimiz diaspor nümayəndələrinə imkan daxilində hər cür dəstək göstərməyə çalışıb, yaşadıqları ölkələrdə onların təşkilatlanması, uyğunlaşması, özlərini inamlı hiss etməsi, cəmiyyətdə müvafiq mövqelər tutması və tarixi Vətənin maraqlarına xidmət etməyi unutmaması üçün tədbirlər görüb.\nAmma həmişə belə olmayıb. Xüsusən sovet hakimiyyəti illərində. Dünyanın müxtəlif ölkələrində yaşayan azərbaycanlılar rahat həyatdan məhrum olublar: bu, bir tərəfdən tarixi Vətən həsrəti, digər tərəfdən öz hüquqlarını, Azərbaycanın mənafeyini müdafiə etmək imkanının olmaması ilə bağlı idi.\n1991-ci il dekabrın 31-də ümummilli lider tərəfindən Dünya Azərbaycanlılarının Həmrəylik və Birlik Günü təsis edilib. Bu qərar Heydər Əliyevin sədri olduğu Naxçıvan Muxtar Respublikasının Ali Məclisinin tarixi iclasında qəbul edilib.\n2001-ci il Azərbaycan diasporunun təşkili işində növbəti mühüm mərhələ olub. Həmin il müasir müstəqil Azərbaycanın banisi Heydər Əliyevin təşəbbüsü ilə Dünya Azərbaycanlılarının I Qurultayı keçirilib. Prezident Heydər Əliyev dərin məzmunlu nitqlə çıxış edərək, diaspor təşkilatlarının fəaliyyət proqramını, habelə Azərbaycanın ictimai və dövlət təsisatlarının diasporla sıx əlaqələrinin qurulmasına dair vəzifələrini müəyyən edib.\nÜmummilli lider hesab edirdi ki, “...hər bir millət, hər bir xalq yalnız öz doğma torpağı çərçivəsində, milli məhdudiyyət şəraitində yaşaya bilməz... Bizim hamımızı, azərbaycanlıları birləşdirən milli mənsubiyyətimizdir, tarixi köklərimizdir, milli-mənəvi dəyərlərimizdir, milli mədəniyyətimizdir - ədəbiyyatımız, incəsənətimiz, musiqimiz, şeirlərimiz, mahnılarımızdır, xalqımıza mənsub olan adət-ənənələrdir. İnsan hansı ölkədə yaşamasından asılı olmayaraq, gərək öz milliliyini qoruyub saxlasın.\nDünyada, eyni zamanda, assimilyasiya prosesi də var. İnsanlar, – mən azərbaycanlılar haqqında danışıram, - gərək, yaşadıqları ölkədə, yenə deyirəm, o şəraiti mənimsəyərək, orada özləri üçün yaxşı mövqelər tutsunlar. Ancaq daim öz milli-mənəvi dəyərlərinə, milli köklərinə sadiq olsunlar. Bizim hamımızı birləşdirən məhz bu amillərdir. Bizim hamımızı birləşdirən, həmrəy edən azərbaycançılıq ideyasıdır... Azərbaycançılıq öz milli mənsubiyyətini qoruyub saxlamaq, milli-mənəvi dəyərlərini qoruyub saxlamaq, eyni zamanda onların ümumbəşəri dəyərlərlə sintezindən, inteqrasiyasından bəhrələnmək və hər bir insanın inkişafının təmin olunması deməkdir”1.\nHeydər Əliyev diaspor üzvlərinə tövsiyə edirdi ki, xarici ölkələrdə yaşayan həmvətənlərimiz öz ölkəsinin ictimai-siyasi həyatında müvəffəqiyyət qazansınlar, təsir və nüfuz sahibi olsunlar və başlıcası - öz milli mənşəyini və köklərini unutmasınlar.\nÜmummilli liderin çağırışı ilə bütün dünyada həmvətənlərimizin ictimai-mədəni təşkilatlarının yaradılmasına başlandı. Ümumiyyətlə, 2000-ci ilədək Azərbaycan diaspor təşkilatlarının sayının sürətlə artması və onların institusionallaşması müşahidə olunur. Müxtəlif diaspor təşkilatları arasında əlaqələri yaxşılaşdırmaq üçün əlaqələndirmə mərkəzlərinin yaradılmasına başlanıb. Azərbaycan diasporunun fəaliyyətinin səmərəliliyini artırmaq məqsədilə 2002-ci ildə Xarici Ölkələrdə Yaşayan Azərbaycanlılarla İş üzrə Dövlət Komitəsi (hazırda Diasporla İş üzrə Dövlət Komitəsi adlanır) yaradılıb. Nəticədə diaspor təşkilatlarının təşəkkülü və formalaşması prosesi daha geniş vüsət alıb.\nArtıq formalaşan diaspor təşkilatları Heydər Əliyevin səyləri, onun müxtəlif ölkələrdə yaşayan azərbaycanlılara çağırışları və müraciətləri sayəsində Azərbaycan haqqında doğru-dürüst informasiyanın yayılmasına və xarici ölkələrdə respublikanın nüfuzunun möhkəmlənməsinə yönələn fəaliyyətlərini nəzərəçarpacaq dərəcədə genişləndirdilər. 2001-ci ildə dünyada artıq 218 belə təşkilat fəaliyyət göstərirdi.\nYuxarıda deyilənlər göstərir ki, Prezident Heydər Əliyevin səyləri hədər getmədi, Azərbaycan diasporunun fəaliyyəti məzmunlu xarakter daşımağa başladı və bu da dünya azərbaycanlılarının milli birliyinin əldə edilməsi üçün möhkəm zəmin yaratdı.\nBu gün Heydər Əliyevin təcrübəsindən istifadə olunması və bu təcrübənin inkişaf etdirilməsi Azərbaycan diasporunun fəaliyyətində üstünlük təşkil edir. Bu baxımdan çox müsbət nəticələr əldə olunub. Başlıcası isə Prezident İlham Əliyev əsası ümummilli lider tərəfindən qoyulan ənənələri bilavasitə özü uğurla reallaşdırır və davam etdirir, xarici ölkələrdəki həmvətənlərimizin həyat fəaliyyəti ilə bağlı olan bir sıra istiqamətlər üzrə yenilənmiş konseptual yanaşma həyata keçirir. Dövlət başçısının siyasəti xarici ölkələrdəki azərbaycanlıların sıx birləşməsinə, onların respublikamızın vətəndaşları ilə həmrəy olmasına istiqamətlənib. Qeyd etmək lazımdır ki, Azərbaycan Prezidentinin bu prinsipial mövqeyi gözlənilən nəticələr verir. Azərbaycan diasporunun üzvləri və onların təmsil etdikləri təşkilatlar yaşadıqları ölkələrdə sanballı rol oynayır, Vətən ilə daim sıx əlaqələr saxlayırlar.\nMüasir geosiyasi trendlər və Azərbaycan diasporunun vəzifələri\nBundan başlayım ki, müasir geosiyasi şəraitdə Azərbaycan diasporunun məqsəd və vəzifələrini Prezident İlham Əliyev qurultaydakı çox məzmunlu və proqram xarakterli nitqində müəyyən edib. Şübhəsiz ki, Prezidentin Dünya Azərbaycanlılarının IV Qurultayındakı nitqində qaldırdığı problemlərin həlli diaspor təşkilatlarının fəaliyyətini daha mütəşəkkil və məqsədyönlü edəcək. Bütün bu problemlər müasir dünyanın inkişaf meyilləri ilə əlaqəli olduğu üçün onların həlli aktualdır.\nVurğulamaq lazımdır ki, son illər dövlət Azərbaycan diasporunun təşəkkülü və möhkəmlənməsi istiqamətində böyük işlər görüb. Prezident İlham Əliyevin qeyd etdiyi kimi, “Azərbaycanda 15 il ərzində diaspor təşkilatları ilə qurulan iş, əlaqələr tam yeni bir vəziyyətə gətirib çıxardı. Bu gün biz dünyanın müxtəlif yerlərində istənilən tədbiri keçirə, dünya ictimaiyyətini Azərbaycan reallıqları ilə daha da geniş şəkildə tanış edə bilərik və bunu edirik”2.\nPrezident xarici ölkələrdəki həmvətənlərimizi Vətənə yaxın olmağa, daim onun barəsində düşünməyə, qayğı və maraqları ilə yaşamağa çağırır. Azərbaycan diasporunun üzvləri harada olurlarsa-olsunlar, respublikanın tərəqqisi onlarda sonsuz qürur, milli müvəffəqiyyəti şəxsi töhfəsi ilə artırmaq və inkişaf etdirmək hissi doğurmalıdır. Öz xalqının və Vətəninin qarşısında yüksək borc və məsuliyyət hər bir azərbaycanlının həyatının və taleyinin leytmotivinə çevrilməlidir.\nBir çox azərbaycanlı öz taleyini müxtəlif ölkələrlə bağlayıb. Bəzi məlumatlara görə, hazırda dünyada 50 milyona yaxın azərbaycanlı yaşayır. Məsələn, İranda təqribən 40 milyon, Türkiyədə təxminən 3 milyon, Rusiyada 1,5 milyon, ABŞ-da 450 min, Ukraynada 450 minə yaxın, SSRİ dövründə Gürcüstanda təqribən 500 min (hazırda Gürcüstanın məlumatına görə, 280 min), Qazaxıstanda 300 min və s.\nOdur ki, azərbaycanlıların xarici ölkələrdəki təmsilçiliyi Vətəndə yaşayanlara nisbətdə çox sanballı görünür. Odur ki, Azərbaycan diasporunun fəaliyyəti, həmvətənlərimizin həyatında onun əhəmiyyəti ciddi təsir bağışlayır.\nPrezident İlham Əliyev öz nitqində diaspor təşkilatlarının gələcək fəaliyyəti, onların missiyası, işinin xüsusiyyətləri, səmərəli fəaliyyət şəraiti ilə bağlı dəyərli ideyalar səsləndirib. Dövlət başçısı “...dünyada yaşayan azərbaycanlılar öz tarixi Vətənləri ilə əlaqələri heç vaxt kəsməsinlər... Azərbaycan ilə bağlı olsunlar. Beləliklə, onlar özlərini daha da rahat hiss edəcəklər. Belə olan halda Azərbaycan dövləti onlara daha da böyük dəstək verə biləcək”3 sözləri ilə diaspor təşkilatlarının üzvlərini daha fəal həyat tərzi sürməyə çağırıb.\nPrezident bu fikri vurğulamaqla diaspor təşkilatlarına, xarici ölkələrdə yaşayan azərbaycanlılara xatırladır ki, Vətən onlara inam hissi, həyat gücü və ruh yüksəkliyi bəxş edən mənəvi qaynaqdır. Buna görə də dövlət başçısı qurultay iştirakçılarına müraciət edərək vurğulayır: “Mən çox istəyirəm ki, onlar yaşadıqları ölkələrdə daha da böyük mövqelərə nail ola bilsinlər. Yaşadıqları ölkələrin ictimai, siyasi, iqtisadi həyatında daha da fəal rol oynasınlar”4.\nMüvafiq idarələrin nümayəndələri müraciət edən həmvətənlərimizi özlərindən uzaqlaşdırmamalı, yaxud bezdirib qaçırmamalı, əksinə, həvəsləndirmək, kömək etmək məqsədilə onlara həssaslıqla və diqqətlə yanaşmalı, bunun üçün zəruri səylər göstərməlidirlər. Bu məsələ istər “yerli instansiyaların”, istərsə də bütövlükdə dövlət orqanlarının diqqət mərkəzində ola bilər və olmalıdır. Azərbaycan Prezidenti həmin məsələlərdə örnək göstərərək, bu fəaliyyəti hər vəchlə dəstəkləyir və təşkil edir, onun inkişafı üçün zəruri səylər göstərir, diaspor üzvlərinin müraciətlərinə operativ reaksiya verir, onlarla əlaqədar işlərin mahiyyətinə varır.\nBu da aydındır ki, istər ölkədə, istərsə də xaricdə Azərbaycanın milli mədəniyyətinin, dini və tarixi ənənələrinin, incəsənətinin təbliği üzrə daim ardıcıl iş aparmaq, diasporumuzun üzvləri, eləcə də arzu edən hər kəs üçün milli bayramlarımızın, xatirə gecələrinin keçirilməsini təşkil etmək, Azərbaycan haqqında mümkün qədər geniş informasiya, o cümlədən Ermənistan-Azərbaycan qoşunlarının təmas xəttində vəziyyət haqqında məlumat təqdim etmək, müxtəlif ictimai-siyasi mərhələlərdə xalqımızın demokratiya və müstəqillik uğrunda çətin mübarizəsindən söz açmaq əhəmiyyətlidir.\nAzərbaycana gələn diaspor üzvləri respublikamızda ən yüksək səviyyədə təşkil olunan beynəlxalq forumlardan tutmuş sanki lokal görünən, bununla belə, heç də az maraq və əhəmiyyət kəsb etməyən hadisələrədək, demək olar, hər şeyə maraq göstərirlər. Axı xaricdəki həmvətənlərimiz yaşadıqları ölkələrin vətəndaşları olsalar da, onların çoxu özlərini ilk növbədə azərbaycanlı sayır və öz Vətəninin həyatı ilə yaşamaq istəyirlər. Həmvətənlərimizə hər cür ehtiram göstərmək, onları layiqincə qəbul etmək gücümüz və səlahiyyətimiz daxilindədir.\nBundan başqa, respublikaya gələn diaspor üzvləri turizmin inkişafı nöqteyi-nəzərindən də Azərbaycan üçün xüsusi maraq kəsb edirlər. Axı onlar doğma torpaqda qonaqpərvərlik və mehribanlıq gördükləri üçün respublikaya bir kərə deyil, dəfələrlə həm şəxsi, həm də ictimai səfərlər edəcək, üstəlik, ölkəmiz barəsində əcnəbi dostlarına və həmkarlarına danışacaq, onları Azərbaycana gəlməyə, onun özünəməxsusluğunu və bənzərsizliyini əyani görməyə dəvət edəcəklər.\nPrezident İlham Əliyev bu barədə deyib: “Bir məsələyə də toxunmaq istəyirəm. Azərbaycanlılar dünyada özlərini həmişə öz Vətəninə bağlı insanlar kimi göstəriblər. Bu gün də bu, belədir. Əlbəttə, biz çox istəyirik ki, xaricdə yaşayan hər bir azərbaycanlı heç olmasa, ildə bir dəfə Azərbaycana gəlsin. Birincisi, ona görə ki, Vətənlə əlaqələr qırılmasın. İkincisi, ona görə ki, Azərbaycanın müxtəlif yerlərində çox gözəl şərait yaradılıb.\nBakı şəhərində, bölgələrimizdə istirahət üçün gözəl, müasir otellər, istirahət zonaları var. Hesab edirəm ki, Azərbaycan indi dünya miqyasında öz imkanlarını ortaya qoyur. Bunun əlbəttə ki, ölkə iqtisadiyyatına da xeyri olacaq. Çünki hazırda biz turizm sektorunu sürətlə inkişaf etdiririk. Bu sektoru daha da sürətlə inkişaf etdirmək üçün vizalarla bağlı çox ciddi islahatlar aparılır və görürük ki, hazırda Azərbaycana gələn turistlərin sayı getdikcə artır. Əlbəttə ki, biz onların arasında dünya azərbaycanlılarını da görmək istəyirik. Əgər xaricdə yaşayan hər bir azərbaycanlı ailəsi, hesab edirəm ki, ildə ən azı bir dəfə Azərbaycana gəlsə, bu, çox yaxşı olar”5.\nHəqiqətən də bir vaxtlar Vətənimizin hüdudlarını tərk etmiş həmvətənlərimizin çoxu getdikcə daha tez-tez respublikaya gəlir, bəzən isə həmişəlik qayıdırlar. Müxtəlif səbəblər üzündən Vətəni tamamilə atıb getməyi və qürbətdə assimilyasiya olunmağı bacarmayan həmvətənlərimiz mühüm hadisələrin – Yeni Azərbaycanın quruculuğunun (sakral ifadəni yada salaq: “Soruşma ki, ölkən sənin üçün nə edib, soruş ki, sən özün ölkən üçün nə edə bilərsən”) iştirakçılarına çevrilməyin zəruriliyini hiss edirlər. Diaspor üzvləri Azərbaycana çox vaxt əliboş deyil, maliyyə vəsaiti və heç də az əhəmiyyət daşımayan konversiya edilən biliklər şəklində sanballı baqajla, sərmayələrini sürətlə inkişaf edən respublika iqtisadiyyatına yatırmağa hazır gəlirlər. Belə bir deyim var: ölkə nə qədər varlıdırsa, onun diasporu o qədər güclüdür və əksinə.\nPrezident öz nitqində Azərbaycan diasporunun tarixi və ictimai-siyasi missiyasının əhəmiyyətini vurğulayaraq, diqqəti iqtisadiyyat və bizneslə məşğul olan təşkilatların rolu üzərində cəmləşdirib, onları xarici ölkələrdəki həmvətənlərimizi başqa məsələlərlə bərabər, cari iqtisadi məsələlərin, respublikanın maliyyə durumunun da müzakirə və həll olunduğu mötəbər tədbirlərin çoxunda fəal iştiraka cəlb etməyə çağırıb. Son illər bu istiqamətdə mühüm irəliləyişlər baş verib.\nAzərbaycan hamıya açıq dövlətdir. Hər bir biznesmen buraya rahatca sərmayə yatırıb biznesini inkişaf etdirə bilər. Bunun üçün hazırda ölkəmizdə ictimai-siyasi sabitlik və əlverişli qanunvericilik mövcuddur. Biznes subyektlərində yoxlamalar iki il müddətinə dayandırılıb, bürokratik süründürməçiliyi aradan qaldırmaq məqsədilə biznes aparmaq üçün verilən lisenziya və icazələrin sayı dəfələrlə azaldılıb.\nFəaliyyətinin əhəmiyyətli hissəsi iqtisadiyyatla, biznes mühiti ilə bağlı olan Azərbaycan diasporu bu sektorun inkişafında xüsusi rol oynayır. Prezident İlham Əliyevin dediyi kimi “Azərbaycanlılar müxtəlif ölkələrdə böyük biznes imkanlarına malikdirlər. Mən bunu alqışlayıram, bu, çox müsbət haldır. Bu, xalqımızın iqtisadi imkanlarını genişləndirir. Eyni zamanda, xaricdə yaşayan iş adamları Azərbaycandakı qohumlarına da kömək göstərirlər. Bu da burada yaşayanlar üçün çox önəmlidir. Əlbəttə, mən çox istərdim ki, xaricdə yaşayan azərbaycanlı iş adamları Azərbaycana sərmayə qoysunlar”6.\nAzərbaycanda gözəl investisiya mühiti yaradılıb, çox yaxşı biznes-mühit mövcuddur. Məsələn, Prezidentin ilin əvvəlindən imzaladığı sərəncamlar, fərmanlar nəticəsində bu istiqamətdə ciddi dönüş yaranıb. Bütün bürokratik əngəllər aradan qaldırılır, şəffaflıq tam təmin olunur. Orta və kiçik biznes canlanıb, bazar əvvəllər ölkədə istehsal olunmayan müxtəlif növ mallarla dolur. Bütün bunların nəticələrini gündəlik həyatımızda görürük. Biz bunu nüfuzlu beynəlxalq maliyyə qurumlarının hesabatlarında və bəyanatlarında görürük. Bu gün Azərbaycan dünyada investisiya yatırmaq üçün ən cəlbedici ölkələrdən biridir.\nPrezident bəyan edib: “Bir daha demək istəyirəm və xüsusilə böyük maliyyə imkanlarına malik olan azərbaycanlı iş adamlarına müraciət etmək istəyirəm: Azərbaycana sərmayə qoyun. Müxtəlif sahələrə, xüsusilə iqtisadiyyatın real sektoruna, kənd təsərrüfatı, sənaye, turizm, yüksək texnologiyalar sektorlarına. Bütün bu sektorlar sürətlə inkişaf edir və bu sektorlara qoyulan sərmayə batmır”7.\nQeyd etmək lazımdır ki, Azərbaycan iqtisadiyyatı başlanğıcını 2008-ci ildən götürən dünya böhranına davamlı olduğunu göstərdi. Son iki ildə neftin qiymətlərinin aşağı düşməsi və dünya iqtisadiyyatının qeyri-sabit olması hökuməti “Azərbaycan 2020: gələcəyə baxış” İnkişaf konsepsiyasında nəzərdə tutulan tədbirlərin sürətlə reallaşmasına səfərbər edib. Bütövlükdə bu Konsepsiya qeyri-neft sektorunun əhəmiyyətli dərəcədə inkişafına yönəlib. İnsanların həyat keyfiyyətinin daim yaxşılaşdırılması onun əsas bölmələrindən biridir.\nBu gün təcrübəli mütəxəssislər tərəfindən ölkənin iqtisadi inkişaf konsepsiyasının hazırlanması üzrə böyük iş aparılır. Bu iş ayrı-ayrılıqda hər bir şəhərin və rayonun şəraitini və lazımi ehtiyatlarını nəzərə almaqla, onların iqtisadiyyatının inkişafını nəzərdə tutur.\nMilli iqtisadiyyat və onun əsas sektorları üzrə strateji yol xəritəsinin hazırlanmasının birinci mərhələsi çərçivəsində iqtisadiyyatın 11 sektorunun inkişafı üzrə dünya təcrübəsi öyrənilib və on kitab nəşr edilib, tanış olmaları və öz fikirlərini bildirmələri məqsədilə müvafiq strukturlara göndərilib. Bu kitablarda iqtisadiyyatın ayrı-ayrı sektorlarının inkişafı üzrə dünyanın ən yaxşı təcrübəsi əksini tapıb.\nHazırda strateji yol xəritəsinin yaradılmasının ikinci mərhələsi üzərində iş başlayıb. İkinci mərhələ çərçivəsində reallaşması iqtisadi sektorların inkişafını nəzərdə tutan konkret layihələr müəyyən olunacaq.\nStrateji yol xəritəsində industrial və innovativ inkişafa xüsusi diqqət yetirilir. Sənayenin üç əsas sektoru – neft-qaz və kimya; ağır sənaye; maşınqayırma sektorları seçilib. Toxuculuğun, qida sənayesinin və yüngül sənayenin digər istiqamətlərinin, kiçik və orta sahibkarlığın inkişafı da nəzərdə tutulub.\nDövlət başçısı xarici sərmayələr cəlb edilməsi ilə kooperativ idarəetmə sisteminin inkişafına xüsusi diqqət yetirməyi tapşırıb.\nSənayeləşmənin yeni mərhələsi regionlarda sənayenin innovativliyi və inkişafı, ekoloji təhlükəsizliyə riayət olunması, yeni iş yerlərinin yaradılması, istehsal edilən məhsulun keyfiyyətinin və ixrac potensialının artırılması ilə xarakterizə olunur.\nYaxın həftələr ərzində Neftçala Sənaye Məhəlləsi işə başlayacaq. Burada 400-ə yaxın adam çalışacaq. Sumqayıt Kimya Sənaye, Balaxanı, Mingəçevir Yüksək Texnologiyalar parklarında intensiv iş aparılır. Parkların investisiya cəlbediciliyini artırmaq üçün onların rezidentləri 7 il müddətinə gəlir, torpaq və əmlak vergisindən azad edilib. Bununla bərabər, parklarda istifadə olunan avadanlıq və texnologiyalar da əlavə dəyər vergisindən (ƏDV) azad ediliblər.\nDövlət ölkədə biznesin aparılmasını və xarici sərmayənin yatırılmasını daha da asanlaşdırmaq üçün təsirli tədbirlər görür. Məsələn, əhaliyə dövlət dəstəyi göstərilməsi sahəsində “ASAN xidmət indeksi”nin yaradılması bürokratik süründürməçiliyi aradan qaldırmağa kömək edəcək. Agentlik həyata keçirilən hər bir aksiyanın qiymətini “ASAN xidmət indeksi” reyestrində yerləşdirəcək, habelə görülən tədbirlər barədə hər il dövlət başçısına hesabat verəcək. Beləliklə, dövlət əhaliyə göstərilən xidmətlərin keyfiyyətini artırmağa ümid bəsləyir.\nAzərbaycan Prezidenti İlham Əliyevin əcnəbi vətəndaşların viza almalarını asanlaşdırmaq məqsədilə bu günlərdə imzaladığı “ASAN Viza” sisteminin yaradılması haqqında fərmanı da qeyd etmək olar. Bu sistem işə başlayandan sonra əcnəbilər elektron vizanı evlərindən çıxmadan cəmi 3 gün ərzində ala biləcəklər. Sözsüz ki, bu islahat turizmin inkişafına ciddi təkan verəcək, xarici biznesmenlərin və sərmayədarların gözündə respublikanın cəlbediciliyini gücləndirəcək.\nOkeanın o biri tayında, Avropada, yaxud dünyanın hər hansı digər ölkəsində yaşamasından asılı olmayaraq, hər bir həmvətənimiz vaxtı çatmış milli problemlərin həllində, müstəqil Azərbaycanın inkişafı prosesində iştirak edə bilər. Bu, ilk növbədə dünyada Azərbaycanın nüfuzunu artırmaq, Azərbaycan iqtisadiyyatına maksimum xarici sərmayə yatırmaq, “Qarabağ problemi”ni bundan sonra da miflərdən azad etmək, respublikamızın uğurlu inkişafı ilə bağlı bir çox digər məsələləri həll etmək üçün lazımdır.\n“Yerlərdə” diaspor təşkilatlarının fəallığı xeyli dərəcədə ölkəmizin səfirliklərinin bacarıqlı, peşəkar fəaliyyəti ilə bağlıdır. Dövlət başçısı çıxışında vurğuladığı kimi “...bizim xarici ölkələrdə fəaliyyət göstərən səfirliklərimiz də bu işdə çox fəal olmalıdırlar... Mən xaricdə fəaliyyət göstərən səfirlərlə iki ildən bir görüş keçirirəm və hər bir çıxışda xüsusilə bu mövzuya toxunuram ki, onlar diaspor təşkilatlarına kömək göstərməlidirlər. Diaspor təşkilatları ilə səfirliklər arasında möhkəm əlaqələr olmalıdır və bu əlaqələr güclənməlidir. Çünki bir daha demək istəyirəm, biz bir məqsədə qulluq edirik, biz hamımız istəyirik ki, Azərbaycan daha da güclənsin”8.\nMüxtəlif diaspor təşkilatları arasında qarşılıqlı fəaliyyətin, konsensusun əhəmiyyəti heç də az aktuallıq kəsb etmir. Prezident İlham Əliyev öz nitqində həmvətənlərimizi bir-biri, başqa millətlərin və xalqların nümayəndələri ilə sıx ünsiyyət saxlamağa çağıraraq, bunun zəruri olduğunu bildirib.\nAmma Prezidentin qeyd etdiyi kimi, diasporların fəaliyyətində uğurlarla yanaşı, ciddi problemlər də var: “Qeyd etdiyim kimi, xaricdə bizim 462 diaspor təşkilatımız var. Bu, özlüyündə onu göstərir ki, azərbaycanlıların yaşadıqları hər bir ölkədə bir neçə diaspor təşkilatı var. Əlbəttə, bu təşkilatlar arasında koordinasiya işi aparılmalıdır, birlik, həmrəylik olmalıdır. Bəzi hallarda bizim diaspor təşkilatlarımız bir-biri ilə rəqabət aparırlar. Əgər bu, sağlam rəqabətdirsə, mən bunu ancaq alqışlaya bilərəm. Bu rəqabət ümumi işimizə xidmət etməlidir. Biz ölkə daxilində də, xaricdə də birlik nümayiş etdirməliyik və bizim gücümüz birliyimizdədir...\nƏgər xarici ölkələrin ictimaiyyəti görsə ki, Azərbaycan diaspor təşkilatları bir-biri ilə yola getmirlər, bir-birinin əleyhinə fəaliyyət göstərirlər, əlbəttə, bu, yaxşı hal olmayacaq. Belə hallar var, onlar çox deyil. Ancaq mən istərdim ki, bu gün bu kürsüdən bu mövzuya toxunum və qeyd edim ki, birlik əsas məsələdir. Xüsusilə nəzərə alsaq ki, bütün azərbaycanlılar, onların böyük əksəriyyəti vətənpərvərdirlər, Vətənə bağlıdırlar. Onlar istəyirlər ki, Azərbaycan dövləti daha da güclənsin, daha da qüdrətli dövlətə çevrilsin”9. Odur ki, istər respublikanın daxilində, istərsə də onun hüdudlarından kənarda olan azərbaycanlılar hər hansı ixtilaf və anlaşılmazlıq, xüsusən də qarşıdurma və toqquşma hallarından qaçmalı və belə halların qarşısını almalıdırlar.\nDiasporumuz mövcud problemlərin həllində başqa diaspor təşkilatları ilə alyanslar strategiyasından geniş istifadə etməlidir. Türkiyə diasporu, habelə başqa ölkələrin, o cümlədən postsovet respublikalarının diasporları ilə əməkdaşlıq bu baxımdan daha səciyyəvidir. Belə ki, Türkiyə diasporu ictimai-siyasi aksiyaların, mədəniyyət və matəm tədbirlərinin, məsələn, Xocalıda azərbaycanlıların soyqırımına həsr olunmuş tədbirlərin keçirilməsində bizimlə daim birlik nümayiş etdirir, bizə dəstək göstərir və iştirak edir, bizim diasporumuz isə onları Türkiyə hökumətinə siyasi təzyiq vasitəsi kimi istifadə olunan qondarma “erməni soyqırımı”nın süni şişirdilməsinə qarşı mübarizədə dəstəkləyir.\nPrezident Azərbaycan həqiqətləri haqqında geniş informasiyanı dünya ictimaiyyətinə çatdırmaq vəzifəsini qarşıya qoyur: “Biz dövlət olaraq bunu etməyə çalışırıq. Ancaq diaspor təşkilatlarından da çox şey asılıdır. Xüsusilə biz bunu Ermənistan-Azərbaycan, Dağlıq Qarabağ münaqişəsinin həlli ilə bağlı informasiya təminatında görürük... Erməni diasporu uzun illərdir ki, dünyada bizə qarşı çox çirkin kampaniya aparır”10. Əlbəttə, əsas məqsəd budur: “Azərbaycanı qaralasınlar, Azərbaycanı antidemokratik, Ermənistanı isə yazıq, “blokada” şəraitində olan ölkə kimi təqdim etsinlər, Dağlıq Qarabağın tarixi ilə bağlı yalan, uydurma məlumatları sızdırsınlar...\nƏgər belə olmasaydı, 1992-ci ildə ABŞ Konqresi o məlum və mənfur 907-ci düzəlişi qəbul etməzdi. Təsəvvür edin, Ermənistan Azərbaycan torpaqlarını zəbt edir, Xocalı soyqırımını törədir, insanları didərgin salır, etnik təmizləmə aparır, ABŞ Konqresi “Azadlığa dəstək aktı”na düzəliş qəbul edir ki, Azərbaycan Amerika dövlətinin birbaşa yardımından məhrum edilməlidir... Bundan cəfəng və riyakar qətnaməni bəlkə heç bir parlament görməyib”11.\nBütün bunlar ona görə baş verib ki, “erməni lobbisinə aid olan satqın, rüşvətxor konqresmenlər, - bəziləri bu çirkin missiyanı hələ də davam etdirir, - belə bir yalanı ortaya atıblar. Azərbaycan isə sadəcə olaraq susub. O vaxt bizim diasporumuz da yox idi. Azərbaycanı idarə edənlər də, ümumiyyətlə, heç bilmirdilər ki, idarəçilik nədir. Ona görə ölkəni belə uçurum kənarına qoydular və vətəndaş müharibəsinə başladılar”12.\nGələcəkdə belə presedentlərə yol verməmək üçün yaşadığı ölkələrin müxtəlif hakimiyyət orqanlarında diasporumuzun təmsilçiliyini genişləndirmək strateji əhəmiyyət kəsb edir. Prezident İlham Əliyev öz nitqində bu barədə birmənalı şəkildə bildirib: “Bir daha qeyd etmək istəyirəm ki, dövlət, hökumət, qanunvericilik orqanlarında Azərbaycan diaspor nümayəndələrinin sayı daha da çox olmalıdır. Hesab edirəm ki, bu sahədə hələ görüləsi işlər çoxdur. Əfsuslar olsun ki, azərbaycanlılar müxtəlif dövlət və qanunvericilik orqanlarında lazımi səviyyədə təmsil olunmurlar. Bu təmsilçilik onların sayına uyğun deyil. Ona görə bu istiqamətdə də iş aparılmalıdır”13.\nƏlbəttə, ölkəmiz Azərbaycan diasporunun üzvlərinin (çoxsaylı olmasına baxmayaraq) yaşadığı ölkələrin daxili işlərinə qarışmamalıdır və heç vaxt qarışmayacaq. Amma respublika xarici ölkələrdəki həmvətənlərimizin siyasət, iqtisadiyyat, elm, təhsil və sosial həyatın müxtəlif sahələrində fəal iştirak etmək səyləri ilə bağlı təşəbbüslərini hər vəchlə dəstəkləməyə hazırdır. Bununla əlaqədar olaraq Prezident öz nitqində gənclər mövzusunu qeyd edib, çünki onların vətənpərvərlik və vətəndaşlıq ruhunda tərbiyəsi ölkəmizin dövlət siyasətinin mühüm istiqamətidir. Bu strategiyanın mahiyyətini Heydər Əliyev vətənpərvərlik məktəbi təşkil edir.\nMəlum olduğu kimi, gənclərin mənəvi-intellektual potensialını formalaşdırmaq, müdafiə etmək və qoruyub saxlamaq, onların mənəvi-əxlaqi imkanlarını və qabiliyyətlərini maksimum həyata keçirmək, şəxsi keyfiyyətlərini formalaşdırmaq Heydər Əliyev siyasətinin əsas prinsiplərindən biridir. Daim xalqının gələcəyinin qayğısına qalan ümummilli lider hələ respublikaya rəhbərlik etdiyi ilk dövrdə – 1970-1980-ci illərdə zamanı qabaqlayaraq, güclü kadr potensialı, XXI əsr Azərbaycanın etibarlı intellektual-mədəni təbəqəsini yaradırdı.\nOtuz ildən çox əvvəl respublikanın başçısının təşəbbüsü ilə istedadlı gənclər təhsil almaq və təcrübə keçmək, sonra Vətənə qayıdıb aldıqları bilikləri həyata keçirmək üçün ölkənin ən yaxşı ali məktəblərinə göndərildi. 1970-1980-ci illərdə 15 mindən çox azərbaycanlı tələbə müvafiq təhsil alıb yüksək səviyyəli diplomlu mütəxəssislərə çevrildi. Onların çoxu bu günə qədər Azərbaycanın dövlət və özəl sektorunda, müxtəlif elmi mərkəzlərində, təhsil ocaqlarında, müəssisələrində, orta və ali məktəblərində çalışır, ölkənin elm-təhsil, iqtisadi və ictimai-siyasi resursunu möhkəmləndirir və artırır.\nPrezident İlham Əliyev nitqində həmin siyasətin bugünkü Azərbaycan üçün də aktual olduğunu bildirərək vurğulayıb ki, ulu öndər Heydər Əliyev hər zaman, o cümlədən sovet dönəmində Azərbaycanın kadr potensialının güclənməsi məsələlərinə xüsusi diqqət yetirirdi: “Məhz onun təşəbbüsü ilə Sovet İttifaqında istisna hal kimi Azərbaycan gəncləri imtahan vermədən Rusiyanın, digər müttəfiq respublikaların ali məktəblərində təhsil alırdılar. Hər il 800-dən çox Azərbaycan gənci ən qabaqcıl təhsil ocaqlarında təhsil alırdı. Ondan sonrakı dövrdə - müstəqillik dövründə ulu öndər bu məsələni daim diqqət mərkəzində saxlayırdı”14.\nPrezident İlham Əliyevin səyləri ilə bu siyasət ölkənin inkişafı və modernləşməsi xeyrinə davam etdirilir. “2007-2015-ci illərdə Azərbaycan gənclərinin xarici ölkələrdə təhsili üzrə Dövlət Proqramı” dövlət başçısının istedadlı gənclərə, onların gələcəyinə qayğısının əyani təsdiqi, eyni zamanda, Heydər Əliyevin təhsil siyasətinin təcəssümü və davamıdır.\nZaman xarici ölkələrdə təhsil alan indiki azərbaycanlı tələbələrin imkanlarını xeyli genişləndirib: onların təhsil aldıqları ali məktəblər sırasında Avropanın, Cənubi Koreyanın və ABŞ-ın aparıcı universitetləri var. Yaxın və uzaq xarici ölkələrin nüfuzlu ali məktəblərinin tələbə və aspirantları olan Azərbaycan gəncləri humanitar və texniki biliklərin müxtəlif sahələrində Vətənimizi layiqincə təmsil edirlər ki, təhsilləri başa çatandan sonra sələfləri kimi Azərbaycana qayıdıb, öz işi ilə iqtisadiyyatın və idarəetmənin müxtəlif sahələrində respublikaya fayda versinlər.\nDövlət başçısı öz nitqində Azərbaycan diasporunun ən gənc nümayəndələrinə xüsusi diqqət yetirərək vurğulayıb: “Yetişən gənc nəsil də Azərbaycan ilə bağlı olmalıdır. İlk növbədə, Azərbaycan dilini bilməlidirlər. Mən şadam ki, hazırda müxtəlif ölkələrdə 160-dan çox həftəsonu məktəbi fəaliyyət göstərir. Yəqin ki, biz bu məktəblərin sayını artırmalıyıq və Azərbaycan dövləti bu istiqamətdə öz səylərini davam etdirəcək”15. Təbii ki, bu məsələnin həlli ilə ilk növbədə Təhsil Nazirliyi, Diasporla İş üzrə Dövlət Komitəsi və Azərbaycanın xarici ölkələrdəki səfirlikləri məşğul olmalıdırlar.\nAzərbaycan diasporunun nümayəndələri sürətli inkişaf yoluna qədəm qoyan və regionun lider dövlətinə çevrilən respublikamız haqqında obyektiv informasiyanı geniş yaymaq; vətəndaş həmrəyliyinə əsaslanan demokratik cəmiyyət quruculuğunda Azərbaycanın uğurları haqqında xarici ictimaiyyəti daha çox məlumatlandırmaq üçün səylərini əsirgəməməyə çağırılırlar.\nAmma əgər bu gün Azərbaycanın qarşısında həllinə görə ən mürəkkəb problem - Qarabağ münaqişəsi durmasaydı, tərəqqi xeyli yüksək, nailiyyətlər daha əhəmiyyətli olardı. Azərbaycan diasporunun fəaliyyətinin, onun dünya iqtisadiyyatına, mədəni, ictimai-siyasi strukturlara inteqrasiyasının prioritet istiqamətlərini erməni diasporu tərəfindən aparılan antiazərbaycan təbliğat, Dağlıq Qarabağ probleminin həllini tapmaması, ərazilərimizin 20 faizinin Ermənistan tərəfindən işğal olunması müəyyən edir. Xarici ölkələrdəki həmvətənlərimizin əsas fəaliyyəti məhz erməni işğalçıların Azərbaycan torpağında törətdikləri cinayətlərin ətraflı açıqlanması vəzifəsi ətrafında cəmləşməlidir.\nErmənistanın 1980-ci illərdə Azərbaycana qarşı başladığı silahlı təcavüz irimiqyaslı antiazərbaycan təbliğatı ilə müşayiət olunurdu. Təəssüf ki, həmin dövrdə Azərbaycan xalqı bir çox əsrlər ərzində formalaşmış erməni lobbisinə müqavimət göstərə bilmirdi. Bu gün dünya ölkələrinin çoxunda erməni lobbisinin təbliğat imkanları var. Belə şəraitdə bütün azərbaycanlıların, o cümlədən xarici ölkələrdə yaşayan azərbaycanlıların birləşməsinə, ölkəmizin maraqlarının reallaşmasında Azərbaycan diasporunun nümayəndələrinin köməyinə xüsusi ehtiyac hiss olunur. Xarici ölkələrdəki həmvətənlər etnik mənşəyindən və siyasi əqidəsindən asılı olmayaraq, Azərbaycan dövlətinin maraqlarının lobbiləşdirilməsinin çox mühüm vəsiləsinə çevrilməlidirlər.\nPrezident İlham Əliyev diaspor üzvləri qarşısına son dərəcə aktual vəzifə qoyur: Ermənistan-Azərbaycan, Dağlıq Qarabağ münaqişəsi haqqında həqiqəti dünya ictimaiyyətinə təhrif olunmadan çatdırmaq, “Böyük Ermənistan” mifini ifşa etmək, ermənilərin ərazi iddialarının təkcə Azərbaycanın deyil, başqa dövlətlərin də maraqlarına toxunduğunu göstərmək və sübut etmək.\nRespublikamızın başçısı bu mövzunun, xüsusən xarici mətbuatda getdikcə daha fəal işıqlandırılmasının əhəmiyyətindən daim danışır: “...xarici media qurumları ilə bizim işimiz o qədər də yaxşı qurulmayıb. Burada da əsas rolu əlbəttə ki, diaspor təşkilatları oynamalıdır... Bizim xarici mediaya çıxışımız çox məhduddur... Biz çalışmalıyıq ki, azərbaycanlı jurnalistlər təbəqəsi yetişsin və onlar müxtəlif media orqanlarında təmsil olunsunlar. Onlar öz Vətənini müdafiə edəcəklər. Onlar həqiqətləri çatdıracaqlar. Çünki XXI əsr informasiya əsridir... Bu, Azərbaycanın diaspor təşkilatları olan bütün ölkələrdə bəlkə də birinci məsələ olmalıdır...\nÇox təəccüblüdür, Ermənistan rəhbərliyi bu situasiyada da çalışır ki, öz xalqını, dünya ictimaiyyətini aldatsın. Bu gün bu, mümkün deyil. İndi isə nəticə etibarilə özünü belə gülünc vəziyyətə qoyub”16.\nBu yaxınlarda, aprel ayında (2016-cı il aprelin 2-5-də) Ermənistan-Azərbaycan qarşıdurması xəttində baş verən hadisələr və bu hadisələrin bir çox KİV-lər tərəfindən düzgün işıqlandırılması hələ də kimin üçünsə “cavabı tapılmamış” sayılan suala tutarlı cavab oldu: torpağımız kimin tərəfindən işğal olunub – Qarabağ “vətənpərvərləri”, yoxsa Ermənistan silahlı qüvvələri tərəfindən? Qarabağ müharibəsi lokal separatçı hərəkatın, yaxud kənardan kömək sayəsində qonşu dövlət tərəfindən əsaslı surətdə hesablanmış irimiqyaslı təcavüzün nəticəsidir? Erməni lobbisi uzun illər bütün səviyyələrdə sübut edirdi ki, Qarabağ münaqişəsinin səbəbi “Qarabağ ermənilərinin azadlıq hərəkatıdır”, hərçənd aydındır ki, Dağlıq Qarabağın azsaylı erməni icması Ermənistanın yardımı, habelə kənardan yardım olmadan Azərbaycan ərazisinin 20 faizini sadəcə işğal etmək iqtidarında deyildi.\nBu fonda Azərbaycan diasporu Azərbaycanın həqiqi imicinin yaradılmasında, Dağlıq Qarabağ münaqişəsinin əsl səbəbləri, əcnəbilərdə Vətəninin şərəfini müdafiə edən Azərbaycan xalqının əzəli tolerantlığı və vətənpərvərliyi, onun ərazi bütövlüyü və dövlət suverenliyi hüququ haqqında obyektiv biliklərin formalaşmasında getdikcə daha əhəmiyyətli rol oynamalıdır.\nAzərbaycançılıq ideologiyası dünya azərbaycanlılarının\nbirliyinin əsası kimi\nMüasir dünya sürətlə dəyişir, özümüz hiss etmədən biz də onunla birlikdə dəyişirik. Amma bəzən gözlə görünməsə də, həyatımızın ən əhəmiyyətli və etibarlı oriyentirləri olan əbədi dəyərlər dəyişmir və həmişəlik qalır. Azərbaycan diasporunun inkişafının dərk edilməsinin nəticələri göstərdi ki, ümummilli lider Heydər Əliyev tərəfindən formalaşdırılan və reallaşdırılan, müasir mərhələdə Prezident İlham Əliyev tərəfindən inkişaf etdirilən azərbaycançılıq strategiyası yeganə düzgün və sarsılmaz strategiyadır və ilk növbədə həmvətənlərimizin Vətənə mənəvi bağlılığını müəyyən edir.\nAzərbaycan cəmiyyəti ən yeni tarixi mərhələdə dünya məkanına inamla inteqrasiya edərək və paralel olaraq öz tarixi, mədəni, dini və digər dəyərlərini daha dərindən və əhatəli dərk edərək, bütün ölkə əhalisi üçün vahid olan, ölkəni həqiqi tərəqqiyə və firavanlığa çatdırmağa qadir olan azərbaycançılıq ideyası sayəsində fəal surətdə birləşir. Azərbaycan xalqının birliyinin, mütəşəkkilliyinin, özünəməxsusluğunun və nadirliyinin rəmzi olan bu anlayış həyatımızda möhkəm yer tutub.\nRespublika vətəndaşlarını, eləcə də bütün dünyada həmvətənlərimizi sıx birləşdirən azərbaycançılıq ideologiyası çoxmillətli həyatın əsas cəhətlərini açaraq, Azərbaycan xalqının birliyini yaradır. Əzəldən Azərbaycan xalqının mentalitetinə xas olan keyfiyyət kimi multikulturalizmə ilk dəfə siyasi xarakter verən Heydər Əliyevin strategiyasına əsaslanan İlham Əliyevin multikulturalizm siyasəti dünya azərbaycanlılarının birləşməsinə xeyli dərəcədə kömək edir.\nNadir hallar istisna olmaqla, Azərbaycan xalqının nümayəndələrinin başlıca fərqi, eyni zamanda, üstünlüyü bundan ibarətdir: harada olsalar da, taleyin hökmü ilə dünyanın hansı guşəsində yaşasalar da, bu qədər qədim, bu qədər əbədiyaşar, özünəməxsus şəkildə unikal olan, Şərqin və Qərbin nailiyyətlərini sintez edən, bütün zəmanələrdə daim və hədsiz sevilən və Azərbaycanın hər bir həqiqi vətənpərvərinə son dərəcə əziz olan gözəl diyarımızın ənənələrinə sadiq qalırlar.\nAydındır ki, güc və inkişaf sürəti toplayan Azərbaycanın diasporun tərəqqisi işində perspektivləri çox sevindiricidir. Respublika rəhbərliyinin, dünyanın hansı guşəsində yaşamasından asılı olmayaraq Azərbaycan cəmiyyətinin ən yaxşı nümayəndələrinin vətənpərvərlik imkanlarının və qabiliyyətlərinin maksimum reallaşmasına yönələn uzaqgörən və məqsədyönlü siyasəti bundan qaynaqlanır. Azərbaycanlılardan başqa, ümumi Vətənimizi spesifik adət-ənənələri və mərasimləri ilə vahid ərazi birliyi kimi qəbul edən sabiq Azərbaycan vətəndaşları - ruslar, yəhudilər, tatarlar, başqa millətlərin və xalqların nümayəndələri də onlara aiddir. Dünya azərbaycanlılarının mentalitetinin əsasını, birliyinin və qarşılıqlı anlaşmasının təməl qaynağını da elə bu regional mədəniyyət, mənəviyyat təşkil edir. Azərbaycançılıq gerçəklik proseslərini düzgün və dərindən müəyyən edərək, Azərbaycan xalqının maraq və istəklərini ifadə edir, onu yeni-yeni qələbələrə və nailiyyətlərə səfərbər edir.\nBu gün Azərbaycan diasporu sadəcə bu və digər səbəblərdən xarici ölkələrdə olan, orada yaşayan həmvətənlər deyildir, o, “yaşadığı yerdə” çox işlər görməyə qadir olan qüdrətli ictimai-siyasi qüvvədir. Belə demək olarsa, milli maraqlarımızın müdafiəsi işində, potensial müttəfiqlər və tərəfdaşlar uğrunda mübarizədə forpostdur. Həmvətənlərimiz əcnəbi dostlarını Azərbaycan dövlətinin daxili və xarici siyasəti, cari və perspektiv məqsədləri, planları və vəzifələri ilə tanış etməklə, dünyada Azərbaycan Respublikasının nüfuzunu hər vəchlə yaymaq və möhkəmləndirməklə mühüm diplomatik missiya – müstəqil Azərbaycanın elçiləri missiyasını həyata keçirirlər.\nAzərbaycan xalqının ideologiyasının – azərbaycançılığın təməl daşı Vətənə məhəbbətdir, bütün qüvvə, bacarıq və imkanlarla onun maraqlarına xidmət etməkdir. Tarixən özünüdərk hissinin tərkib hissəsinə çevrilən bu ideologiya (sosial, siyasi və konfessional müxtəlifliklər və prioritetlərdən asılı olmayaraq) Vətənin prinsip və ideallarına sədaqəti sayəsində dünya azərbaycanlılarının birləşməsinə və möhkəmlənməsinə xidmət edir.\nAzərbaycan Respublikası Prezidentinin Administrasiyası dövlətimizin başçısının Dünya Azərbaycanlılarının IV Qurultayında irəli sürdüyü vəzifələrə müvafiq olaraq geniş Tədbirlər Planı hazırlayaraq icraçılara göndərib. Tədbirlər Planında Azərbaycan Prezidenti İlham Əliyevin qarşıya qoyduğu vəzifələr aydın əksini tapıb. Bu vəzifələri həyata keçirmək diaspor təşkilatlarına tövsiyə edilib və dövlət orqanlarına tapşırılıb. Tədbirlər Planında icraçılar, müddətlər və icraya nəzarəti təmin edən məsul şəxslər göstərilib. Əminik ki, qurultayda irəli sürülən vəzifələrin icrası diaspor təşkilatlarının fəaliyyətini müasir tələblər məcrasında xeyli gücləndirəcək və genişləndirəcək.\n1 Dünya Azərbaycanlılarının Qurultayında Azərbaycan Respublikasının Prezidenti Heydər Əliyevin nitqi. Bakı, 9 noyabr 2001-ci il.\n2 Prezident İlham Əliyevin Dünya Azərbaycanlılarının IV Qurultayında nitqi. AZƏRTAC.\nhttp://azertag.az/. 3 iyun 2016-cı il.\n3 AZƏRTAC. http://azertag.az/. Yenə orada.\n4 AZƏRTAC. http://azertag.az/. Yenə orada.\n5 AZƏRTAC. http://azertag.az/. Yenə orada.\n6 AZƏRTAC. http://azertag.az/. Yenə orada.\n7 AZƏRTAC. http://azertag.az/. Yenə orada.\n8 AZƏRTAC. http://azertag.az/. Yenə orada.\n9 AZƏRTAC. http://azertag.az/. Yenə orada.\n10 AZƏRTAC. http://azertag.az/. Yenə orada.\n11 AZƏRTAC. http://azertag.az/. Yenə orada.\n12 AZƏRTAC. http://azertag.az/. Yenə orada.\n13 AZƏRTAC. http://azertag.az/. Yenə orada.\n14 AZƏRTAC. http://azertag.az/. Yenə orada.\n15 AZƏRTAC. http://azertag.az/. Yenə orada.\n16 AZƏRTAC. http://azertag.az/. Yenə orada.


Respublikaçılar partiyasının ABŞ prezident seçkilərində ehtimali namizədi olan Donald Tramp bəzi respubikaçıların gələn ay partiya qurultayında onun namizədliyinin rəsmən elan edilməsinə mane olduğu haqda şikayət edir.\nOhayo ştatının Klivlend şəhərində qurultayda iştirak edəcək bəzi nümayəndələr milyarder daşınmaz əmlak maqnatı deyil, başqa bir namizədə səs vermək üçün partyanın qaydalarının dəyişdirilməsini istədiklərini bildiriblər.\nDonald Tramp ölkənin ştatlarında keçirilən ilkin seçkilər-praymerilərdə 16 respublikaçı namizəddən irəliyə çıxaraq partiyadan nominasiyanı özünə təmin edib.\nLakin Trampın opponentləri onun Respublikaçılar partiyasının ənənəvi mühafizəkar siyasi mövqeyini təmsil bölüşmədiyini və onun qadınlar, müsəlmanlar və meksikalılar haqda açıqlamalarına görə partiyanı rəsmi namizəd kimi təmsil edə bilmədiyini deyir.\nTrampın tənqidçiləri həmçinin son rəy sorğularına əsasən, seçicilərin böyük əksəriyyətində onun haqda mənfi rəyin formalaşdığına və noyabrın 8-i seçkilərə beş ay qalmış Trampın Demokrat partiyasının ehtimali namizədi, keçmiş dövlət katibi Hillari Klintondan geri qaldığına diqqət çəkir.\n2012-ci ildə ABŞ prezidentliyinə namizəd olmuş Mitt Romni\nTramp deyib ki, onun keçmiş rəqiblərindən biri olan Florida ştatının keçmiş quberatoru Ceb Buş və adını çəkmədiyi başqa bir keçmiş rəqibi "böyük məğlubiyyətə uğradıqdan sonra nümayəndələr arasında üsyana bənzər nəsə hazırlayır."\nNə Buş, nə də Trampın ən güclü rəqibi olan və kampaniyasını mayın əvvəlində dayandıran Texas senatoru Ted Kruz Trampa dəstək verməyib. Tramp da Buş, ya da Kruzun qurultay nümayəndələri arasında üsyan yaratmaq səylərinə başçılıq etdiklərinə dair dəlil göstərməyib.\n"Onlar kimi seçmək istəyir?"-deyə Tramp Nevada ştatında tərəfdarları qarşısında çıxışında deyib. "Mən hamıya üstün gələcəm. Təkcə üstün gəlmək deyil, tam məğlubiyyətə uğradacam"-deyə o əlavə edib.\nİlk dəfə olaraq seçkili hakimiyyət orqanına seçilmək üçün kampaniyada iştirak edən Donald Tramp deyib ki, "Respublikaçılar bizə bir qədər kömək etsə, daha yaxşı olardı."\nBazar günü CBS tele şirkətinə müsahibədə Tramp Konqresdə onun namizədliyi ilə bağlı şübhələrini və narazılığını ifadə edən respublikaçı namizədlər haqda deyib ki, "onlar öz işləri ilə məşğul olub, mənə də prezident seçilmək üçün imkan verməlidirlər."\nABŞ prezidentliyinə Demokrat partiyasından ehtimali namizəd Hillari Klinton\nRespublikaçılar partiyasının bir sıra nümayəndələri onun namizədliyinə ya zəif dəstək verib, ya da onu rədd edib. Buraya Trampın namizədliyinə etirazını bildirən 2012-ci ildə Respublikaçılar partiyasından prezidentliyə namizəd olmuş Mitt Romni də daxidir.\nTramp deyib ki, əgər respublikaçılar onun namizədliyinə dəstək məsələsində birlik göstərməsə, o, kampaniyası və partiya üçün maliyyə vəsaiti toplanmasını dayandıracaq. Bunun əvəzinə Tramp partiyadan nominasiya olmaq üçün praymerilər dövründə olduğu kimi kampaniyasını özü maliyyəşdirməyə davam edəcəyini bildirib.\nBu arada Hillari Klinton və onun həyat yoldaşı, keçmiş prezident Bill Klinton şənbə günü qızları Çelsinin dünyaya ikinci övladını gətirməsini qeyd ediblər. Körpə oğlanın adı Eyden Klinton Mejvinskidir. İkinci dəfə nənə və baba olan Hillari və Bill Klinton "xoşbəxtlikdən göyün yeddinci qatında" olduqlarını və "xeyir-dualara görə minnətdarlıqlarını" bildiriblər.


Ismayilli rayonu — ивановка\nİsmayıllı rayonunun ərazisi 2074 kv.km, əhalisi 01.06.2012-ci il tarixə 82000 nəfərdir. Rayon 1931-ci il noyabr ayının 24-də yaradılmışdır.\n“Yeni İsmayıllı” adlı rayon qəzeti 1934-cü ildən nəşr olunmağa başlamışdır. 1965-ci ildən “Zəhmətkeş”, 1966-cı ildən “Cavanşir yurdu”, 2003-cü ildən “Girdiman” adı ilə çıxır. 1939-cu ildən 1977-ci ilədək İsmayıllı rayonu Zəhmətkeş Deputatları Soveti İcraiyyə Komitəsi, 07 oktyabr 1977-ci ildən 17 oktyabr 1991-ci ilədək İsmayıllı rayon Xalq Deputatları Soveti İcraiyyə Komitəsi kimi fəaliyyət göstərmişdir. Azərbaycan Respublikası Prezidentinin 18 oktyabr 1991-ci il Fərmanına əsasən İsmayıllı rayon Xalq Deputatları Soveti ləğv edilmiş, onun əvəzində İsmayıllı rayon İcra Hakimiyyəti yaradılmış və 1991-ci ilin noyabr ayından bu adla fəaliyyət göstərir.\nİsmayıllı rayonu ərazisində 1 şəhər, 2 qəsəbə və 105 kənd mövcuddur. Rayon ərazisində 2 şərab zavodu, üzüm istehsalı, emalı, qablaşdırılması və ekoturizmlə məşğul olan “Monolit” şirkəti, 2 asfalt zavodu, bir beton zavodu, 11 turizm-istirahət mərkəzi, 11 bank filialı, Telekommunikasiya qovşağı, “Azərpoçt”un rayon filialı fəaliyyət göstərir. Rayon ərazisində 46 tam orta, 22 ümumtəhsil orta və 13 ibtidai məktəb, 6 uşaq bağçası, 3 xəstəxana, 11 həkim məntəqəsi, 2 poliklinika, 23 tibb məntəqəsi və bir gigiyena və epidemiologiya mərkəzi, 2 tarix-mədəniyyət qoruğu (Lahıc, Basqal), 5 qala, onlarla digər tarixi abidə, Heydər Əliyev Mərkəzi, 2 tarix-diyarşünaslıq muzeyi, 1 mədəniyyət mərkəzi, 13 mədəniyyət evi, 24 klub, 5 mədəniyyət və istirahət parkı, mərkəzi kitabxana sisteminin əhatə etdiyi 49 kitabxana filialı, 1 incəsənət məktəbi, 1 Peşə Tədris Mərkəzi mövcuddur.\nRayonun müxtəlif yaşayış məntəqələrində Dağlıq Qarabağ və onun ətrafındakı rayonlardan məcburi köçkün düşmüş 854 ailə (3396 nəfər) müvəqqəti məskunlaşmışdır. Rayonda 4 QHT, 12 dini icma, 16 ictimai təşkilat və birlik fəaliyyət göstərir. Ərazidə 125 nəfər Qarabağ müharibəsi əlili, 625 nəfər veteranı, 139 şəhid ailəsi, 61 nəfər Böyük Vətən Müharibəsi veteranı, 650 nəfər əmək veteranı, 7 nəfər əməkdar müəllim, 6 nəfər “Tərəqqi”, 4 nəfər “Dövlət qulluğunda fərqlənməyə görə” medalına layiq görülmüş sakin yaşayır. İsmayıllı rayon İcra Hakimiyyəti öz fəaliyyətini Azərbaycan Respublikası Prezidentinin 06 iyun 2012-ci il tarixli 648 nömrəli Fərmanı ilə təsdiq olunmuş “Yerli İcra Hakimiyyətləri Haqqında” Əsasnamə, “Dövlət qulluğu haqqında” Azərbaycan Respublikasının Qanunu, Azərbaycan Respublikasının Prezidenti cənab İlham Əliyevin Fərman və Sərəncamları əsasında qurur. İsmayıllı rayon İcra Hakimiyyəti başçısının yanında 26 noyabr 1993-cü ildə kabinet yaradılmışdır. 1999-cu ildə Şura yaradılmış və Əsasnaməsi təsdiq edilmişdir. İcra Hakimiyyəti yanında Şura iclasları “Yerli İcra Hakimiyyətləri Haqqında” Əsasnaməyə uyğun olaraq ayda iki dəfədən az olmayaraq keçirilir. Şura iclaslarında müntəzəm olaraq rayonun sosial-iqtisadi həyatına, təhsilə, mədəniyyət və turizmə, gəncliyə, idmana, tikinti-quruculuq işlərinə, hərbi vətənpərvərlik tərbiyəsinə, enerji resurslarından istifadə vəziyyətinə, ideoloji və siyasi işlərin təşkilinə, kütləvi informasiya vasitələrindən istifadəyə aid məsələlər müzakirə olunur, qərarlar verilir. Zəruri hallarda qəbul olunan qərarların icrası ilə bağlı RİH başçısı sərəncam imzalayır.\nİsmayıllı rayon İcra Hakimiyyəti başçısı yanında Şuranın tərkibi 11 nəfərdən ibarətdir. Rayon İcra Hakimiyyətinin başçısı, onun birinci və digər 3 müavini, RİH-nin şöbə müdiri, Polis şöbəsinin rəisi, Maliyyə idarəsinin rəisi, Dövlət Torpaq və Xəritəçəkmə Komitəsi rayon şöbəsinin müdiri, Təhsil şöbəsinin müdiri və QMƏVŞA İB rayon bölməsinin sədri şuranın tərkibindədir. Şura işini RİH başçısı tərəfindən təsdiq olunmuş plan əsasında qurur. İsmayıllı rayon ərazisində 2 Seçki Dairəsi-86 saylı İsmayıllı və 87 saylı Ağsu-İsmayıllı Seçki Dairələri üzrə 71 məntəqə seçki komissiyası fəaliyyət göstərir. “Sərbəst toplaşmaq haqqında” Azərbaycan Respublikasının Qanununu rəhbər tutaraq seçkilərə hazırlıq dövründə təbliğat və təşviqat işlərinin təşkili məqsədilə rayon ərazisində fəaliyyət göstərən seçki dairələrinin hüdudları daxilində namizədlərin seçicilərlə görüşlərinin keçirilməsi üçün açıq və qapalı yerlərin, habelə təşviqat aparılması üçün yerlərin siyahısı müəyyənləşdirilmiş, Rayon İcra Hakimiyyəti başçısının sərəncamı ilə təsdiq olunmuşdur.\nMənbə: AZƏRBAYCAN RESPUBLİKASI İSMAYILLI RAYON İCRA HAKİMİYYƏTİ